Bahayakah Jika Kita Menggoncang Bayi?

Pernah tak, anda merasa geram melihat sesiapa sahaja yang menggoncang bayi mereka dengan menggunakan alasan mahu mengagah atau mengguatkan bayi.

Mungkin bayi kelihatan seronok dengan kelakuan ayah atau ibu mereka yang melakukannya. Tetapi sebenarnya, ia merupakan perkara yang tidak digemari oleh si anak.

Mereka akan mula merengek, dan tangisan akan bertambah kuat. Ini bukan kerana keletihan, mungkin kerana mula mengalami gejala awal bagi gangguan di otak. Ini akan diikuti dengan muntah, menolak apabila disusukan atau juga kelihatan sukar untuk bernafas,

Gejala diatas dikenali sebagai ‘Shaken Baby Syndrome’. Sebanyak 95% kejadian berlaku kepada bayi berusia kurang dari 1 tahun. Ia merupakan perdarahan yang berlaku di bahagian luar otak kanak-kanak yang berumur 2 tahun kebawah dipanggil ‘Subdural Haemorrhage’. Ia dikenalpasti beserta dengan keretakan tulang dada dan perdarahan di dalam mata.

Perkara ini boleh terjadi kerana kanak-kanak/bayi mempunyai kawalan leher yang lemah disebabkan tekanan kuat yang diberi lalu menyebabkan kecederaan. Goncangan kuat menyebabkan gegaran di bahagian lembut tengkorak lalu memberi tekanan kepada saluran darah di otak – menyebabkan ia pecah lalu berlakulah perdarahan subdural.
Kejadian boleh berlaku jika;

1) Kanak-kanak/bayi digoncang-goncang. samaada semasa didukung, dibuai laju dalam buaian,

2) Kanak-kanak/bayi dilempar ke dinding,

3) Kanak-kanak/bayi jatuh tidak sengaja kelantai.

4) Kanak-kanak/bayi ditampar.

Kurang kesabaran dalam menghentikan tangisan bayi yang berterusan menyebabkan perkara di atas terjadi. Selain itu, punca tekanan hidup atau pergaduhan ibu dan bapa, menyebabkan mereka cepat berasa marah ditambah lagi anak-anak yang meragam. Ia juga menyebabkan perkara di atas boleh terjadi.

Tanda-tanda kanak-kanak atau bayi yang sedang mengalami ‘Shaken baby syndrome‘;

❗ Kurang menyusu, tiada selera makan
❗ Muntah-muntah
❗Demam yang rendah
❗Sawan
❗Resah gelisah yang akut
❗Kurang tindakbalas
❗Tidak sedarkan diri (coma)
❗Pernafasan tidak sekata

Bayi kes yang tidak kelihatan tanda fizikal, ia boleh dikenalpasti apabila kanak-kanak/bayi kelihatan pucat, perdarahan di lapisan mata (Retinal hemorrhage), retakan ditulang dada, retakan di tengkorak kepala.

Retinal Hemorrhage hanya boleh dikesan melalui pemeriksaan mata iaitu funduscopy, tanda menjadi nyata jika bayi/kanak-kanak dicekik terutama bagi kes penderaan.

Shaken Baby Syndrome ini, jika tidak menyebabkan kematian pun; ia akan menyebabkan kecacatan kekal pada penglihatan (buta), cerebral palsy, terencat akal, sawan yang berterusan, kelewatan dalam perkembangan serta pertuturan, pekak dan lain-lain.

Faktor risiko kejadian ini terjadi kebiasaannya berlaku kepada;

* Ibu Bapa yang muda kurang ilmu serta kesabaran dalam memenuhi keinginan bayi.
* Stress
* Pengaruh alkohol/Dadah
* Penderaan/Domestic Violence
* Institusi kekeluargaan yang tidak stabil
* Kemurungan

Sebagai ibu bapa, jika kanak-kanak atau bayi menangis dan anda gagal menghentikan tangisan mereka, anda boleh;

~ Menenangkan diri dahulu.

~ Pastikan punca bayi menangis contoh, kembung perut atau mungkin ada mengalami luka atau kecederaan yang menyakitkan mereka.

~ Berhenti daripada menyalahkan diri sendiri yang menjadi punca tangisan bayi atau menyalahkan bayi.

~ Dukung anak bagi memberikan keselesaan kepada bayi, peluk dan bawa bayi berjalan sebentar.

~ Cuba untuk bercakap dengan bayi; kalau menyanyi boleh menenangkan bayi, lakukan ia.

~ Jika tidak berjaya; serahkan bayi kepada pasangan atau panggil ahli keluarga lain yang dikenali bayi bagi tujuan memberi moral support atau membantu memujuk bayi

~ Jangan terus membuat kesimpulan bahawa anda bukanlah ibu bapa terbaik. Anda perlu tahu bahawa bayi akan kerap menangis dan menangis merupakan ekspresi utama mereka.

Anda perlu tahu, bayi mungkin menangis kerana,

✔ Lapar
✔ Pampers penuh
✔ Kembung perut
✔ Merasa terlalu panas/sejuk
✔ Merasa kurang sihat
✔ Kurang selesa kerana ruam lampin
✔ Baru mahu tumbuh gigi
✔ Letih
✔ Diberikan gangguan tanpa henti
✔ Terluka/Tercedera.

Ada kes kejadian Shaken Baby Sundrome ini disebabkan Non Accidental Injury ataupun kecederaan secara tidak sengaja. Kes dibawa oleh ibu bapa kerana bayi atau anak mereka kelihatan kurang aktif atau ada lebam di kepala. Banyak kes sebegini terjadi dan menimbulkan tanda tanya kepada kami di bahagian kesihatan. Apakah punca kejadian ini berlaku?

Sebenarnya, bayi tidak mudah cedera jika cara pengendalian kita adalah betul. Tidak renyah sebenarnya menjaga kanak-kanak atau bayi, pokok pangkalnya diri sendiri.
Sebab tu Rasulullah s.a.w pernah bersabda maksudnya: “Jika salah seorang daripada kamu marah ketika berdiri, maka hendaklah ia duduk. Apabila marahnya tidak hilang juga, makahendaklah ia berbaring.” (Riwayat Ahmad, Abu Daud dan Ibn Majah).

Nur Nabiila Masfuzah Binti Abdullah
Jururawat Terlatih


Negara-Negara Baru Yang Terbentuk Selepas 1990

Sejak tahun 1990, sebanyak 34 buah negara baru tercipta. Kebanyakannya terhasil rentetan daripada pembubaran Kesatuan Republik Sosialis Soviet (USSR) dan Yugoslavia pada awal 1990-an. Beberapa buah negara lain pula terbentuk menerusi pelbagai pergerakan, seperti pergerakan anti-koloni dan pergerakan kemerdekaan sebagaimana yang berlaku pada Eritrea dan Timor Leste.NEGARA-NEGARA DARIPADA USSRSejumlah lima belas negara baru meraih kemerdekaan setelah USSR dibubarkan pada tahun 1991. Kebanyakan negara ini telah pun mengisytiharkan kemerdekaan beberapa bulan sebelum Soviet Union tumbang secara rasmi:

NEGARA-NEGARA BEKAS YUGOSLAVIAYugoslavia dibubarkan pada awal 1990-an lalu membentuk lima buah negara merdeka:

NEGARA-NEGARA BARU LAINTiga belas buah negara lain meraih kemerdekaan menerusi pelbagai keadaan, termasuklah pergerakan kemerdekaan:

DIOLAH DAN DITERJEMAHKAN DARI:Matt Rosenberg. (11 Julai 2019). The World’s Newest Countries Since 1990. ThoughtCo. https://www.thoughtco.com/new-countries-of-the-world-1433444


Palestin Tidak Akan Berjaya: Taring Yang Membaham Anak-Anak Baitulmuqaddis

Terdapat dua taring yang sedang memamah rakyat Palestin. Taring yang pertama adalah sepertimana semua tahu, iaitu Israel. Tiada alasan boleh diberikan untuk menghalalkan kezaliman tentera-tentera Zionis yang berpusat di Tebing Barat. Sekalipun perbuatan Israel di Baitulmuqaddis dimaafkan, dosa besar Zionisme iaitu mengancam maruah wanita Palestin sememangnya tiada batasan dari segi amarah orang yang berhati perut. Bayangkanlah sepasang suami isteri yang tidur perlu berjaga-jaga agar tidak dipecah pintu pada pukul 2 pagi [1].

Namun, itulah kehidupan di Palestin, apabila dicengkam penjajah Zionis dan pengkhianat bangsa sendiri. Taring kedua yang membaham rakyat Palestin adalah rasuah. Pada 24 Februari 2016, sebanyak AS$70 juta telah dirampas unit anti-korupsi Palestin [2]. Amaun tersebut adalah sisa-sisa keuntungan lima tahun penyelewengan pihak berkuasa Palestin iaitu tiga menteri dan seorang pengarah Kementerian Kewangan yang menggunakan dana kerajaan untuk memulakan perniagaan di luar negara. Namun, mereka menyimpan keuntungan perniagaan tersebut di poket-poket masing-masing.

Tentu sekali cukup sukar untuk merangkul semula dana-dana yang ‘hilang’ oleh kerana statusnya yang telah keluar dari negara. AS$70 juta adalah amaun yang berjaya diambil semula. Lebih daripada setengah daripada jumlah tersebut dikembalikan dari Mesir. Manakala AS$20 juta lagi diselamatkan di Iraq. Namun Pengerusi Rafiq al-Natsheh gagal mengemukakan bukti sebagai sandaran yang beratus-ratus juta dolar telah hilang daripada rizab kerajaan. Sebuah kes telah dibukakan terhadap bekas penasihat Yasser Arafat. Namun AS$34 juta dianggarkan masih belum ditemui.

Malah kes-kes penyelewengan yang diketahui telah meningkat sebanyak 50 jumlahnya, yang jika tidak lebih telahpun merekodkan kerugian AS$700 juta hanya akibat rasuah semata-mata. AS$2 juta didapati diseleweng oleh Duta Besar Palestin di Abu Dhabi.

Inilah realiti yang tidak akan dididihkan dengan kepanasan yang sama dengan kezaliman Zionisme. Perkara sebegini telah mencalarkan persepsi bahawa Palestin halal dianiayai penguasa-penguasa sendiri. Maka perjuangan demi Palestin sekaligus mempunyai batu asas anti-Semitisme, iaitu kebencian buta terhadap Yahudi. Tidak mengapa jika autokrat-autokrat dalam kerajaan rakus terhadap rakyat Palestin, asalkan bukan penjajah Israel.

Dan kes-kes penyelewengan sebegini jarang disebut dalam Dunia Islam sendiri. Pada ketika operasi-operasi ketenteraan Israel bermula, khatib dari khutbah Jumaat hingga tazkirah Maghrib hanya akan bercakap tentang Israel sahaja. Dan ketika rakyat Palestin hidup susah, dengan makanan serta bekalan elektrik terputus-putus, dinosaur-dinosaur politik hidup dalam kejiranan mewah berpagar, lengkap dengan prasarana moden bersertakan kebun-kebun kecil.

Kerajaan juga masih belum mengisytiharkan laporan bajet tahunan untuk proses audit. Kegagalan ini telah berlangsung selama empat tahun, sekaligus menghalang sebarang siasatan bagaimana dana kerajaan dibelanjakan [3]. Dan gambaran buruk yang telah dilemparkan terhadap kerajaan Palestin masih belum mendapat reaksi yang sempurna daripada kerajaan Rami Hamdallah [4]. Hubungan parlimen antara Fatah dan Hamas pula sekadar membuka peluang pekerjaan kepada golongan taat setia kepada parti semata-mata [5].

Perlantikan sebegini dapat ditemui dalam sejarah bangsa Arab, iaitu hanya golongan rapat sahaja yang akan meraih peluang ekonomi. Bangsa Arab yang telahpun keluar daripada kancah jahiliyah kini mempunyai akses untuk kembali hidup berpuak iaitu dalam parti-parti politik masing-masing. Sepertimana nama-nama seperti Bani Hashim, Bani Naufal, dan Banu Sahm wujud dalam demografi Quraysh, kini Fatah dan Hamas mempunyai pengaruh dalam demografi Palestin. Masalah yang akan berbangkit adalah kronisme dan nepotisme.

Terbukti dengan jelas apabila Panama Papers dibongkarkan. Sebanyak 11.5 juta dokumen mengenai transaksi kewangan dibocorkan sejauh 1970 lagi. Salah satu nama yang terlibat adalah Tareq Abbas yang didedahkan memiliki AS$1 juta saham Syarikat Pelaburan Arab Palestin (APIC) iaitu sebuah syarikat luar negara separamilik Tabung Pelaburan Palestin. Kronisme Presiden Mahmoud Abbas tidak berhenti di situ sahaja. Yasser Abbas juga terlibat dengan kontrak AS$2 juta sejak 2005, iaitu tahun ayahandanya menjadi presiden [6].

Struktur politik sebegini adalah bala bencana kepada kestabilan ekonomi Palestin. Dinosaur-dinosaur politik sekadar akan menggunakan pengaruh mereka sebagai alat untuk mengawal zon-zon politik, sambil cuba kembangkan jaluran sokongan. Maka dana-dana awam digunakan untuk membeli pengaruh politik, sekaligus mengekalkan dominasi politik barisan kaki rasuah Palestin [7]. Apabila sebut dengan rasuah, dominasi sebegini turut akan libatkan aset-aset ekonomi yang dicengkam mereka.

Maka masalah paling besar yang didepani rakyat Palestin bukanlah Zionisme semata-mata. Israel adalah taring yang kecil sahaja. Strategi untuk mencabut taring ini sememangnya perlu ditukar, tetapi haruslah dimulakan dengan muka-muka tua yang sentiasa timbul di kaca televisyen berita Palestin terlebih dahulu. Pembaziran, hidup mewah dan penyelewengan tetap akan berlaku selagi mana keadilan tidak diutamakan. Dan denyut simpati pihak antarabangsa sememangnya mula berkurangan, berdasarkan jumlah derma yang menjunam.

Integriti politik haruslah kembali. Namun, dengan kerajaan bersatu antara Hamas dan Fatah masih lagi berstatuskan tidak sah berdasarkan perundangan Palestin, tidak salah untuk berfantasi sekali sekala. Persoalan utama adalah, jika Israel berjaya dilumatkan dan penguasa baru contohnya Jordan mengamalkan dasar penjajahan yang sama keatas Palestin, apakah semangat pro-Palestin akan kekal mendidih pada takat yang sama?

Sumber:

[1] https://www.theguardian.com/world/2014/jun/08/israel-soldiers-speak-out-brutality-palestine-occupation

[2] http://www.aljazeera.com/news/2016/02/palestinian-anti-corruption-chief-claws-70m-160224073940381.html

[3] [4] [5] https://apnews.com/3aabd1f5db4e4623a74c00fcd71589f3/tough-times-most-palestinians-view-government-corrupt

[6] http://uk.reuters.com/article/idUKL9347117

[7] https://al-shabaka.org/briefs/corruption-in-palestine/


Pasu Antik Beli 1 Paun, Harga Sebenar 80, 000 Paun

Sudah
menjadi kebiasaan bagi sesetengah daripada kita membeli barang perhiasan untuk kediaman.
Pilihlah apa bentuk perhiasan daripada lampu berhias yang indah hinggalah
pasu-pasu yang cantik diletakkan dalam rumah. Tetapi bayangkan perasaan anda
bila mengetahui pasu yang dianggap tidak seberapa itu sebenarnya merupakan pasu
antik yang berharga bukan saja dari segi nilai kewangan tetapi juga dari segi
sejarah? Perkara ini berlaku kepada seorang pemilik pasu di England.

Pasu kecil berbentuk buah pear dan berwarna dafodil ini ditemui di sebuah kedai terpakai di Hertfordshire, England pada harga satu paun. Ya, para pembaca sekalian. Satu paun sterling. Bagi pemilik pasu ini, ini nampak seperti satu tawaran hebat kerana jika ia dijual, dia boleh mendapat keuntungan segera dalam bentuk puluhan paun sterling.

Tetapi siapa sangka selepas meletakkan pasu tersebut di laman sesawang lelongan eBay, minat para pembida terhadap pasu tersebut terus melambung bak roket. Melihat tawaran melimpah ruah sebegini rupa, si pemilik bercadang membawa pasu itu ke Sworders Fine Art Auctioneers’ di Stansted Mountfitchet, Essex untuk mengetahui nilai sebenar pasu itu.

Selepas dinilai oleh penilai rumah lelong, penilai mendedahkan pasu itu sebenarnya bernilai 80,000 paun sterling dan ia sebenarnya berasal dari era Maharaja Qianlong dari Dinasti Manchu yang memerintah dari 1735 hingga 1796.

Pasu ini dianggap istimewa menurut pakar rumah lelong Sworders, Li Yexue kerana mengandungi dua cop maharaja itu yang berwarna merah. Menurut beliau, tanda pada pasu itu menandakan ia bukan untuk dieksport tetapi untuk dijadikan sebagai kegunaan di istana baginda. Pasu itu turut dihiasi dengan inskripsi sajak diraja dan cop ‘Qianlong chen han’ atau cop peribadi Maharaja Qianlong. Cop itu turut dibaca sebagai Weijing weiyi yang bermaksud biar tepat, jangan berpecah.

Bahagian belakangnya yang rata dan hiasan flora berwarna-warni pada bahagian hadapan pasu menunjukkan ia digantung pada dinding. Warna kuning dafodil ini dianggap istimewa kerana ia merupakan warna khas untuk baginda. Yexue menceritakan pemilik pasu itu langsung tidak tahu-menahu nilai sebenar pasu.

Ini yang mendorongnya meletakkan harga yang rendah di eBay sekaligus mewujudkan minat yang tinggi dari kalangan para pembida. Dan minat sebegini ada kaitan dengan kisah sama membabitkan sebuah lagi tembikar Cina yang dianggap jarang dan unik. Walaupun ia ketika ini diletakkan pada harga 80,000 paun, ia boleh mencecah nilai lebih tinggi di pasaran jika didapati ia sebenarnya mahakarya yang bermutu tinggi.

Pada Julai tahun lepas, sebuah pasu antik Cina ditemui di sebuah peran di Perancis. Apabila ia dijual di rumah lelong Sotheby, ia akhirnya dijual pada harga 16 juta euro. Ya, 16 juta euro. Ia amat mengejutkan semua terutama pihak rumah lelong kerana mereka hanya meletakkan anggaran antara 500,000 hingga 700,000 euro sebelum sesi lelong bermula.

Pasu ini akhirnya dibeli oleh seorang pembeli rahsia dari Asia di mana nama dan kerakyatannya masih dirahsiakan. Tidak mustahil jika pasu kecil ini dilelong, pastinya para pembida terutama pembeli rahsia itu akan bersaing sengit dan harga yang ditetapkan pada 80,000 paun itu boleh saja mencecah 1.6 juta paun! Secara teorinya nampak tak masuk akal tetapi dalam dunia lelong, apa saja boleh berlaku.

SUMBER

1.
Cowie, Ashley. (2019). Man Buys Vase for £1, Finds Out it is £80,000 Treasure
Belonging to Chinese Emperor. Ancient-Origins. https://www.ancient-origins.net/news-history-archaeology/chinese-vase-0012515

2.
Ibbetson, Ross. (2019). Chinese vase sold for just £1 in a charity shop is
revealed to be a rare £80,000 treasure that was made for 18th century Emperor
Qianlong. Daily Mail. https://www.dailymail.co.uk/news/article-7413773/Chinese-vase-sold-just-1-charity-shop-revealed-rare-80-000-Emperors-treasure.html


Siapa Robert Baratheon Di Dalam Sejarah Inggeris?

Henry Tudor ialah putera kedua yang dikurniakan pada Raja Henry VII dan Ratu Elizabeth dari York.

Dilahirkan pada 28 Jun 1491, zaman kanak-kanak Henry Tudor dipenuhi dengan pelantikan sana sini. Ketika usia dua tahun, Henry dilantik sebagai Konstable bagi Istana Dover dan Lord Warden di Wilayah Cinque Ports.

Setahun kemudian, Henry menjadi Earl Marshal England dan Lord Leftenan Ireland, juga Kesatria Bath.

Pelantikan-pelantikan sebegini ialah helah politik bapanya untuk mengekalkan kuasa dalam keluarga diraja, supaya bangsawan-bangsawan lain tidak terlalu kuat.

Memandangkan Henry mempunyai seorang abang bernama Arthur, baginda tidak boleh dijadikan raja.

Henry semasa 10 tahun mengatur supaya abangnya berkahwin dengan Catherine dari Aragon, yang merupakan puteri bongsu bagi Ferdinand II dari Aragon dan Isabella I dari Castille.

Tetapi 20 bulan selepas berkahwin, Arthur baru usia 15 tahun m4ngk4t kerana ep1d3mik misteri yang membadai England (kemudian Eropah) daripada tahun 1485 hingga 1551

Jadi Henry terus menjadi bakal pewaris takhta, sekali gus berkahwin dengan Catherine untuk mengekalkan persahabatan antara England dan Sepanyol. Namun Henry masih muda.

Dan kem4ngk4tan Isabella merumitkan keadaan di Castille. Hubungan baik antara Henry VII bersama Ferdinand pun bergolak juga – memberi masalah kepada Catherine.

Henry VII pun m4ngk4t pada 21 April 1509, memberi laluan kepada Henry Tudor untuk dimasyhurkan sebagai Henry VIII.

Selepas majlis peng3bvmian, Henry VIII pun berkahwin dengan Catherine meskipun ada kemelut diplomasi kerana menolak pinangan Maharaja Jerman.

Kemasyhuran Henry VIII mengundang masalah, kerana bapanya tidak sempat melatihkan baginda. Selama ini Arthur yang dilatih dengan baik. Maka Henry VIII menjadi raja tanpa didikan.

Dua hari kemudian, Henry VIII memb3rkas dua orang menteri yang tidak popular kerana terlalu banyak mengenakan cukai. Richard Empson dan Edmund Dudley dijatuhkan hvkvman m4t1 kerana memb3lot semasa bertugas. Hvkvman bermotifkan politik ini ialah suatu kebiasaan semasa kepimpinan Henry VIII.

Hubungan baiknya dengan Catherine berantakan kerana asyik gugur kandungan (dan melahirkan anak yang hidup dalam sebulan dua sahaja).

Kehamilan kelima yang membuahkan hasil, tetapi tidak diredhai Henry VIII kerana anak perempuan.

Jadi Henry VIII ingin bercerai dengan Catherine. Bagi seorang raja, perceraian mesti mendapatkan restu Vatican City.

Apabila Paus Clement Clement VIII enggan memberi restu, sekali gus menyebabkan pemisahan antara Katolik dan Gereja England.

Henry VIII kemudian berkahwin dengan Anne Boleyn sambil masih mengamalkan hidup kaki perempuannya. Seperti yang boleh dibayangkan, Henry VIII mempunyai anak-anak luar nikah.

Contohnya Henry Fitzroy yang merupakan anak angkara hubungan sulit antara Henry VIII bersama Bessie Blount (trivia: nama Bessie disebut dalam Game of Thrones semasa Robert Baratheon berehat dengan Eddard Stark).

Selepas Catherine, baginda kemudian berkahwin dengan Anne Boleyn (sambil berhubungan sulit dengan Mary Boleyn yang merupakan perempuan simpanan paling disukainya).

Anne pula dituduh mempunyai hubungan sulit dengan adik sendiri (George Boleyn). Tuduhan ini tidak dapat dibuktikan, tetapi Anne turut diheret ke muka pengadilan atas dakwaan ini dan juga berz1n4 dengan lelaki lain serta cubaan memb3lot.

Jelas sekali watak Cersei Lannister hidup dalam Anne Boleyn.

Henry VIII juga gemar membuat sambutan gilang-gemilang dan menganjurkan sukan yang sangat lasak. Berkali-kali England menghadapi krisis kewangan kerana kaedah pentadbiran Henry VIII.

Tidak cukup dengan itu, Henry VIII juga kelihatan sama gemuk dengan Robert Baratheon. Jadi berkemungkinan inilah inspirasi bagi watak tersebut.


Tahap Radiasi Bikini Atoll Lebih Tinggi Daripada Chernobyl?

Bikini Atoll mungkin kelihatan destinasi percutian Pasifik menarik untuk pelancong. Tetapi jika ada yang merancang untuk pergi ke sana, lupakanlah. Ini kerana terima kasih kepada ujian b.o.m nuklear Amerika Syarikat yang dijalankan pada 1940-an dan 1950-an, ia menjadikan kawasan tersebut mempunyai tahap radioaktif jauh lebih tinggi berbanding Chernobyl!

Selepas se.ra.ngan b.o.m atom ke atas Hiroshima dan Nagasaki pada pertengahan 1945, ia bukan saja menamatkan Pe.ra.ng Dunia Kedua. Tetapi ia turut mencetuskan perlumbaan nuklear antara AS dengan Rusia dalam tempoh yang dikenali sebagai Pe.ra.ng Dingin. Dan sebagai tanda kedua-dua negara mempunyai kelengkapan nuklear yang tidak boleh dicabar, kedua-duanya mengadakan ujian nuklear di kawasan-kawasan terpencil.

Dari 1946 hingga 1958, 70 ujian nuklear AS dijalankan di Marshall Islands, sebuah negara terdiri daripada gugusan pulau gunung berapi dan atol yang terletak di antara Filipina dengan Hawaii. Ujian nuklear terbesar yang dijalankan Washington ialah ujian nuklear kod Castle Bravo di Bikini Atoll pada 1 Mac 1954. Le.tu.pan nuklear tersebut dikatakan mempunyai kekuatan 15 megatan TNT.

Selain memu.sn.ahkan sebuah pulau berhampiran, ujian Castle Bravo turut menghasilkan kawah dengan diameter 1.5 km dan kedalaman 75 meter. Tetapi lama-kelamaan, tahap radiasi yang tinggi mengakibatkan atol tersebut tidak selamat untuk dihuni manusia.

Mungkin ada menyangka mustahil Bikini Atoll mempunyai tahap radiasi melebihi Chernobyl. Malangnya, ia merupakan fakta yang disokong satu kajian dari Universiti Colombia pada 2019.

Menerusi laporan yang diterbitkan dalam jurnal Proceedings of the National Academy of Sciences, tahap sesetengah isotop nuklear seperti plutonium-(239,240), americium-241 dan bismuth-207 dilihat lebih tinggi sekitar kawah Castle Bravo berbanding atol-atol lain. Laporan sama turut mendedahkan tahap sesetengah isotop ini turut melebihi had pendedahan yang dibenarkan oleh kerajaan AS dan Marshall Islands. Kesemua isotop ini merupakan hasil ujian 129 sampel sedimen yang lokasi-lokasi sekitar kawah Castle Bravo.

Keputusan kajian menunjukkan kesan jangka panjang ujian nuklear jauh lebih besar daripada apa yang disangka. Ini termasuk mengubah persekitaran sesebuah kawasan sehingga ia dianggap petanda permulaan era geologi baru yang dipanggil Antroposen (Anthropocene).

Nota kaki

Antroposen (Anthropocene) – era geologi yang dikatakan bermula daripada aktiviti manusia yang signifikan terhadap geologi dan ekosistem bumi termasuk dan tidak terhad kepada perubahan iklim.

RUJUKAN

Taub, B. (2019, 18 Julai). Bikini Atoll Is More Radioactive Than Chernobyl, Thanks To Nuclear Bo.m.b Tests. IFLScience.


April Fool: Perancis Buat Lawak Bodoh Masa WWI

WW I : Perancis ‘prank’ Jerman yang berada di ambang penyerahan kalah.

WW II : Perancis menyerah kalah seperti roti gardenia, sungguh enak menyerah begitu saja.

Tahukah anda, April Fool tidak hanya tertakluk sebagai sebuah budaya membodohkan orang yang dilakukan tanpa tujuan munasabah di kalangan masyarakat awam sahaja, ia juga pernah dipraktikkan di tengah-tengah medan pep3rangan ketika P3rang Dunia Pertama

Menurut sebuah artikel dari Geneva Tribune, sepasukan tentera Jerman pernah melalui satu detik yang amat mencemaskan pada tarikh 1 April 1915.

Ketika itu mereka rasakan bahawa nyawa mereka ibarat telur yang berada di hujung tanduk di kem mereka apabila secara tiba-tiba mereka melihat sebuah pesawat pengeb0m ringan meluncur melalui udara melintasi kem Jerman.

Ketika pesawat itu membelah langit yang meneduhi kem pasukan Jerman, pesawat itu menjatuhkan satu objek yang besar dan berbentuk bulat disasarkan tepat ke dalam kem Jerman.

Askar-askar Jerman lari bertempiaran hingga ada yang jatuh tergolek dan dipijak kerana situasi panik itu berlaku dalam sekelip mata.

Semasa sedang berlindung di bawah kubu parit yang digali, mereka menunggu letupan, namun tidak ada apa-apa yang berlaku. Masih merasa risau, mereka terus menunggu sedikit lagi, tetapi masih tiada apa-apa letupan berlaku.

Akhirnya mereka nekad membuat keputusan untuk memeriksa ‘b0m’ yang dijatuhkan itu dengan berhati-hati, beberapa askar mendekati objek itu, barulah mereka menyedari betapa mereka telah menjadi mangsa ‘prank’ pihak musuh.

Rupa-rupanya, objek bulat yang disangka sebagai b0m dijatuhkan pesawat musuh itu hanyalah sebiji bola sepak dengan sekeping tag yang terikat padanya. Pada tag itu tertulis satu ucapan deklarasi : “April Fool!”

Perbuatan itu dikatakan telah dilakukan oleh juruterbang tentera Perancis. Patutlah Perancis moden ni sinonim sangat dengan “bendera putih” pun. Tengah berp3rang pun boleh dia buat lawak bodo.

Perancis kemudiannya ketika WW II jadi bahan ejekan kerana sifat kurang menentang dan memihak secara tidak konsisten semasa WW II dalam menghadapi kebangkitan Jerman hingga menyerah kalah dalam keadaan yang tidak sistematik kerana berpecah kepada dua paksi yang menyokong Pihak Bersekutu dan Axis.

Pengajaran : Jangan menganjing kat pihak yang menyerah kalah tapi bermaruah macam Jerman masa WWI, takut nanti zaman WWII terbalik kat kita lagi teruk macam Perancis.😆

Keterangan gambar: “Chateau Thierre Airplane”, pesawat pejuang Perancis ketika P3rang Dunia Pertama sedang melintasi Hutan Argone dan kubu Perancis


Sejarah Hitam Keningau Dalam Kenangan

DAERAH Keningau merupakan salah satu bandar yang terletak di pedalaman atas dan merupakan antara yang terbesar di Sabah. Menurut maklumat daripada portal rasmi Jabatan Tanah Dan Ukur Sabah, keluasan Keningau adalah dianggarkan seluas 13,377.1 kilometer persegi dan terbahagi kepada beberapa daerah iaitu Keningau, Tambunan, Tenom dan Pensiangan.

Pengunjung yang berhajat untuk datang ke daerah Keningau boleh menggunakan jalan darat dari Kota Kinabalu melalui Tambunan atau melalui Kimanis di mana masing-masing mempunyai jarak sekitar 128 kilometer yang mengambil masa kira-kira 2 jam setengah perjalanan bergantung kepada kelajuan kenderaan.

Sejarah dan asal-usul Keningau dikatakan bermula daripada sebuah perkampungan tradisonal etnik Murut bernama kampung Keningau atau sesetengah sumber mengatakan Kodigau, iaitu nama sejenis pohon rempah-ratus yang cukup terkenal di Nusantara, iaitu kayu manis. Pohon kayu manis atau Keningau ini tumbuh melata di sekitar kawasan kampung berkenaan. Sewaktu berada di bawah naungan empayar Kesultanan Melayu Brunei, kawasan ini menjadi pengeluar utama kayu manis bagi empayar Kesultanan dan merupakan salah satu pusat perdagangan rempah-ratus terbesar di Brunei, sungguh pun berada di bawah naungan Brunei Darussalam suatu ketika dahulu namun kehidupan etnik pribumi di kawasan ini tidak begitu terganggu dan aktiviti seharian mereka tetap berjalan seperti mana kebiasaan.

Zaman silih-berganti, kerajaan Brunei Darussalam akhirnya menjadi sebahagian daripada Tanah Jajahan British, tidak terkecuali, empayar-empayarnya yang berada di beberapa tempat di Borneo, salah satunya adalah Keningau. Sewaktu era penjajahan British, Keningau sekali lagi menjadi pengeluar kayu manis yang utama, begitu juga apabila Jepun datang menjajah, bahkan sehingga ke hari ini, reputasi Keningau sebagai antara pengeluar kayu manis utama di negara kita masih ampuh walaupun mungkin tidak segah di masa lalu.

Keningau juga dianggap istimewa kerana selain berperanan sebagai pengeluar kayu manis, ia juga pernah menjadi pusat pentadbiran dan pendaftaran kawasan pedalaman sementara British sewaktu penentangan Paduka Mat Salleh. Di sini juga, Batu Sumpah Keningau, yang merangkumi janji kesepakatan Sabah yang merupakan sebahagian daripada koloni Mahkota British bergabung membentuk Persekutuan Malaysia.

Antara tarikan pelancongan yang utama di Keningau termasuklah Keningau Resort, yang menempatkan kemudahan seperti Chalet Penginapan, Restoran dan Mini Zoo, Keningau Golf Club, Kuil Guan Ji, kawasan perkelahan Bandukan dan Tindian dan kepada yang gemar kepada aktiviti lasak, boleh lah menyertai ‘Jungle trekking’ menyusuri kawasan hutan tebal untuk meneroka Gua Laing yang mengikut lagenda tempatan merupakan sebuah tajau atau tempayan gergasi.

Selain menyimpan khazanah sejarah dan memiliki destinasi-destinasi pelancongan yang menarik untuk diterokai, Keningau juga pernah menyaksikan satu peristiwa hitam yang meninggalkan noda pada tinta perjalanan sejarah daerah ini yang akan dikenang buat selamanya. Di saat Negeri Di Bawah Bayu berada di musim tengkujuh yang menyaksikan beberapa daerah dilanda banjir dan tanah runtuh, molek rasanya bagi kita untuk mengenang kembali peristiwa hitam ini sebagai pengajaran agar tidak leka dan senantiasa berwaspada dengan persekitaran di sekeliling.

Lapan tahun sebelum negara kita digegarkan dengan peristiwa tsunami yang melanda beberapa buah negeri di Semenanjung Malaysia pada 26 Disember 2004 kita sebenarnya pernah dilanda malapetaka bencana alam yang disifatkan Pimpinan Tertinggi Jabatan Perkhidmatan Kaji Cuaca Malaysia pada masa itu, Dr Lim Joo Tick menyebut badai yang berkekuatan 35 knot atau 70 kilometer per jam sebagai antara yang terburuk dalam tempoh 51 tahun sejarah bencana yang pernah melanda negara.

Pada tarikh yang serupa namun tahun yang berbeza, 26 Disember 1996, ribut Greg yang dijangka melanda Thailand telah mengubah haluan dan menuju ke Sabah. Impak daripada bencana ini telah menyebabkan beberapa daerah di Pantai Barat Sabah seperti Kota Kinabalu, Keningau, Tuaran dan Papar terjejas, namun yang paling teruk menerima impak pasca bencana adalah daerah Keningau.

Tiada siapa yang menyangka, aliran Sungai Pampang yang kecil dan cetek berbatu mampu bertukar menjadi laluan bah yang dahsyat dan meranapkan penempatan di sekitar tebing sungai dan mengorbankan nyawa manusia yang bukan sedikit. Angin badai yang berkekuatan 35 knot atau 70 kilometer per jam itu benar-benar mengubah lanskap di sekitar tebing Sungai Pampang.

“Keadaan kawasan perkampungan yang dilanda ribut yang dahsyat itu amat sukar digambarkan dengan kata-kata. Boleh dikatakan semua yang pernah ada di tanah tersebut dihanyutkan arus ke kawasan sungai dan yang tinggal hanyalah pokok-pokok tumbang dan tapak rumah,” itu merupakan antara sebahagian perkongsian daripada Penguasa Kanan Bomba II, Ahmad Zaidi Safuan, yang merupakan antara 24 anggota Pasukan Mencari dan Menyelamat Khas Malaysia (SMART) yang ditugaskan untuk menjalankan operasi di kawasan tersebut menerusi temubual antara beliau dan akhbar Utusan bertarikh 24 Mei 2014. Beliau yang pada ketika itu bertugas sebagai Koperal Penyelamat SMART di Bahagian Keselamatan Negara, Jabatan Perdana Menteri, turut mengungkapkan bahawa apa yang tinggal hanyalah pokok-pokok tumbang dan air lumpur di sebalik tubuh-tubuh yang tidak bernyawa.

BAGAIMANA BENCANA BERMULA?

Beberapa hari sebelum kejadian, dikatakan tidak ada langsung petanda awal yang menunjukkan bahawa bencana besar akan terjadi, bahkan Sungai Pampang yang meragut ratusan nyawa itu juga hanya bersaiz seperti sebuah parit dengan kedalaman tidak sampai satu meter, apa yang digambarkan oleh penduduk kampung yang terselamat sangat mengejutkan, ‘SEPERTI AIR YANG DITAKUNG DALAM SEBUAH BALDI BESAR SEBELUM DICURAHKAN SEKALIGUS!’. Hujan yang turun selama beberapa hari rupa-rupanya telah menyebabkan air bertakung di puncak bukit Kimanis yang menjadi latar kepada kampung Agudon, kampung Masak, Kampung Contoh, Penempatan Tator (Tana Toraja, Indonesia, sebahagian mereka merupakan pekerja di kilang papan yang berhampiran), kampung Masjid dan kampung Limbawan yang terlibat dalam bencana.

MALANGNYA, TIDAK ADA SEORANG PUN YANG MENYEDARI AKAN HAL ITU!!!

Para mangsa yang terjejas turut menjelaskan bahawa fasa pertama ketika bencana berlaku paras air tiba-tiba naik mendadak sebelum surut secara tiba-tiba diikuti fasa kedua, kedatangan arus besar yang mengejut bersama kayu balak dan batu. Rumah para penduduk yang terbuat daripada kayu juga tidak musnah sekaligus, sebaliknya berlayar satu persatu ibarat sebuah bahtera sebelum sampai ke jambatan Sungai Pampang yang menjadi pemisah antara kampung Masjid dan Limbawan.

Detik-detik ngeri pun terjadi apabila mangsa-mangsa yang masih terperangkap di dalam rumah yang hanyut ini menempuhi saat-saat tragis apabila setiap rumah yang tiba di jambatan Sungai Pampang seolah disedut dan dikisar sebelum memuntahkan serpihan rumah, kayu balak, batu dan mangsa bersama arus deras kearah kampung Limbawan.

Ada yang mengatakan bahawa bencana terjadi sekitar pukul 5 pagi sebelum surut sepenuhnya pada jam 9 pagi, namun sesetengah sumber memetik bencana alam itu berlaku sekitar pukul 2 pagi sehingga 6 pagi di saat para penduduk sedang lena diulit mimpi sebaik usai merayakan hari Natal sehari sebelumnya. Usaha menyelamat menjadi sukar disebabkan jambatan yang menghubungkan kawasan itu dengan laluan utama roboh dihanyutkan arus deras.

Menurut Ahmad Zaidi, ketika menjalankan operasi mencari dan menyelamat, pasukannya hanya menemui jasad-jasad yang tidak bernyawa, tidak ada seorang pun yang terlibat secara langsung dengan bencana dahsyat itu ditemui selamat. Menurut anak kelahiran Selangor ini, pasukan pencari yang lain juga berhadapan situasi yang sama. Tidak ada apa yang tinggal di kawasan bencana, beberapa penempatan manusia bahkan hilang sama sekali daripada peta.

Secara keseluruhan, ribut Greg telah memakan korban jiwa seramai 300 orang. Kebanyakan mayat yang ditemui terbenam di dalam tanah dan pasir sedalam dua meter, lebih menyayat hati terdapat mayat-mayat yang ditemui mati memeluk bayi dan anggota keluarga mereka, bahkan ada yang dihanyutkan sejauh 50 kilometer dari Keningau, menerusi akhbar-akhbar berita di Indonesia, kebanyakan mangsa yang terkorban adalah rakyat Indonesia yang merupakan pekerja dan menetap di kawasan berhampiran, pada ketika itu, seramai 200 orang mangsa dikatakan hilang dengan 97 orang daripadanya adalah pekerja Indonesia, sebahagian besar daripada mangsa-mangsa ini masih hilang dan keberadaan mereka kekal misteri.

Ramai yang percaya, kawasan yang terjejas telah menjadi kubur tanpa tanda kepada ramai mangsa yang masih sukar dijejak sehingga ke hari ini. Disebabkan majoriti mangsa yang berasal dari Indonesia datangnya daripada provinsi (tidak tahu istilahnya dalam bahasa melayu) Sulawesi Selatan, maka Gabenor Sulawesi Selatan pada ketika itu, H Zainal Basrie Palaguna bersama Bupati (juga tidak tahu maksudnya apa) TanaToraja, Drs Tarsit berangkat melawat tapak bencana sekaligus menghulurkan bantuan kepada mangsa korban.

KONKLUSI

Pasca tragedi yang menjadi antara bencana terburuk di Asia menjelang akhir tahun 1996, Keningau bangkit semula membina reputasi peradaban zaman-berzaman. Menjadikan setiap yang berlaku sebagai hikmah tersembunyi daripada Illahi, Keningau kini rancak membangun sebagai antara lima buah bandar utama di Sabah selain Lahad Datu, Tawau, Sandakan dan Kota Kinabalu. Seandainya anda berkunjung ke Keningau, kenanglah kota ini, bukan sekadar kerana keramah-tamahan penduduknya yang berbilang etnik dengan etnik Dusun dan Murut sebagai etnik utama, atau keindahan sawah padi yang terbentang luas, atau betapa meriahnya tamu besar di pinggir bandar, atau signifikan warna merah dan hitam kepada dua etnik terbesar daerah ini, tetapi betapa Keningau pernah suatu masa dahulu pernah berendam selut dan nyaris karam, sebelum bingkas menikmati arus kemodenan, dan menjadikan masa silam sebagai satu kenangan yang akan dijadikan pengajaran berguna pada masa hadapan.

-SAM-

#SayangSabah
#SayangSarawak

Foto pasca bencana. Kredit untuk Bangkok Post dan Berita harian (BHplus)

Rujukan :


Andrewsarchus – “Anjing” Gergasi Yang Lebih Besar Dari Manusia

Melihat imej Andrewsarchus, sekali pandang ia kelihatan seperti badak. Tetapi melihat bentuk kepalanya seakan serigala, ia merupakan haiwan pemangsa mamalia yang wujud semasa era Eocene (45 hingga 35 juta tahun lalu). Tetapi kerana satu-satunya tengkorak Andrewsarchus sebagai bukti kewujudan haiwan ini, ia mencetuskan perdebatan dalam kalangan saintis lebih seabad lamanya.

Tengkorak yang dimaksudkan ditemui di Mongolia pada 1923. Ia ditemui oleh sepasukan pengkaji paleontologi diketuai Roy Chapman Andrews di mana tengkorak haiwan ini diberi nama Andrewsarchus atau pembaris Andrew (Andrew’s ruler). Tidak diketahui sama ada beliau yang menamakannya atau keputusan itu dibuat oleh anak-anak buah Andrews.

Yang pasti, analisis menunjukkan Andrewsarchus hidup sekitar era Eocene (45 hingga 35 juta tahun lalu). Saiz haiwan pemangsa ini menunjukkan haiwan mamalia mempunyai saiz badan yang besar dan membesar pada kadar yang pantas. Sekiranya benar haiwan ini mengamalkan diet karnivor, ini bermakna kawasan sekitar Asia Tengah termasuk Mongolia pada ketika dipenuhi haiwan besar herbivor.

Jika melihat dari saiz tengkorak Andrewsarchus yang berukuran tiga kaki panjang, pasti ada menyangka ia haiwan pemangsa mamalia terbesar di daratan. Tetapi bagi haiwan mamalia terbesar pada ketika itu, gelaran itu dipegang oleh ikan paus prasejarah Livyatan. Pada masa sama, gelaran haiwan pemangsa terbesar daratan yang dipegang Andrewsarchus boleh saja berubah sekiranya ia tidak mempunyai badan yang besar.

Ini kerana Andrewsarchus walaupun mempunyai tengkorak yang besar, ia tidak semestinya mempunyai badan yang besar seperti babi hutan. Justeru, tidak mustahil Andrewsarchus mempunyai badan yang kurus sekaligus meletakkannya di kedudukan pertengahan saiz haiwan zaman Eocene.

Jadi, mengapa Andrewsarchus didakwa sebagai haiwan mamalia pemangsa terbesar? Ia berkemungkinan berlaku akibat pengelasannya sebagai creodont – sejenis haiwan karnivor yang diletakkan di bawah keluarga Mesonyx. Itu yang membawa kepada anggaran saiz Andrewsarchus mencecah sehingga enam meter.

Tetapi analisis terbaru saintis terhadap tengkorak Andrewsarchus mendapati ia bukan creodont. Sebaliknya, ia merupakan Artiodactyl atau haiwan mamalia kuku berbelah. Lantas, ini meletakkan Andrewsarchus dalam keluarga sama dengan babi gergasi pra-sejarah seperti Enteledon.

Perdebatan ini semakin hangat dengan ada yang mengelaskan Andrewsarchus sebagai Whippomorph. Whippomorph merujuk kepada sekumpulan haiwan yang mengandungi Setasea (contohnya ikan paus dan ikan lumba-lumba) dan badak air.

Disebabkan tengkorak ini juga, agak sukar bagi saintis mengetahui kekuatan sebenar gigitan Andrewsarchus. Dengan saiz tengkorak (lebih tepat bahagian atas tengkorak) yang panjang, cukup untuk orang mengandaikan haiwan itu mempunyai gigitan yang kuat. Tetapi kekurangan bukti fosil menyukarkan saintis mengukur kekuatan sebenar gigitan Andrewsarchus.

Perkara sama turut memeningkan saintis tentang diet Andrewsarchus. Melihat kepada bahagian gigi tengkorak yang ditemui pada 1923, saintis berpandangan makanan utama haiwan itu ialah moluska berkulit keras dan penyu. Namun begitu, saintis juga tidak menolak Andrewsarchus ialah haiwan omnivor dengan memakan rumpai laut atau ikan paus yang terdampar di pantai.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Andrewsarchus untuk kekal hidup. Beli di: http://bit.ly/TerhempasnyaShopee

RUJUKAN

Strauss, B. (2019, 15 Ogos). Andrewsarchus—the World’s Largest Predatory Mammal. ThoughtCo.

Sumber gambar: DEA PICTURE LIBRARY / Getty Images


Menjejaki Raja Kala Jengking Dalam Sejarah Mesir Purba

Pernah layan tak wayang The Scorpion King yang mana pelakon terkenal iaitu Dwayne ‘The Rock’ Johnson melakonkan watak utama bernama Mathayus? Kisahnya tentang pahlawan orang Akkad yang menentang raja penakluk yang kejam, kemudian menjadi Raja Kala Jengking yang membawa keamanan kepada penduduk Mesir, begitu mengasyikkan.

Namun, wujudkah Raja Kala Jengking sebenar seperti apa yang wayang ini sajikan atau ia hanyalah wayang genre fiksi sejarah, semata-mata memuaskan hati penonton yang sukakan aksi dengan unsur sejarah?

Sebenarnya, warga dunia tidak pernah tahu akan kewujudan raja ini dalam tamadun Mesir Purba sehinggalah wayang-wayang seperti The Mummy Returns dan The Scorpion King keluar. Dari sinilah, kita kenal apakah Raja Kala Jengking serta kewujudannya yang pernah memerintah tamadun Mesir Purba sebelum fasa penyatuan seluruh Mesir.

ASAL-USUL NAMA KING SCORPION

Sebenarnya nama King Scorpion masih tidak diketahui asal-usulnya namun apa yang ahli sejarah Mesir Purba boleh kaitkan adalah nama tersebut berasal dari nama dewi Serget (juga disebut Serket). Dewi Serget adalah dewi perubatan, sihir, alam, dan haiwan. Tidak pasti akan kewujudan kumpulan sembahan dewi ini namun dewi Serget sentiasa dikaitkan dengan kala jengking.

Berkemungkinan, kala jengking yang telah lama hidup di padang pasir sebelum kewujudan tamadun Mesir Purba menjadikan Raja Kala Jengking ini mengambil nama haiwan tersebut sebagai simbol panjang umur atau raja itu mahu memperlihatkan dirinya sebagai jelmaan dewi Serget.

Dalam artikel ini, terdapat dua orang raja yang memegang nama yang sama dan juga memerintah Mesir Purba: King Scorpion I dan King Scorpion II.

KING SCORPION I

Semasa fasa Pre-dynastic, iaitu fasa kewujudan Mesir Atas (dunia orang Mesir) dan Mesir Bawah (dunia orang Nubia), King Scorpion I menetap di kota Thinis pada 3200 SM, seabad atau dua abad sebelum pemerintahan King Scorpion II. King Scorpion I memerintah seluruh Mesir Atas semasa fasa kebudayaan Nagada III, iaitu sekitar 3200 – 3000 SM.

Tidak seperti kisah hidup Mathayus dari The Scorpion King, King Scorpion I begitu misteri kerana ahli sejarah Mesir Purba masih tidak ketahui nama sebenarnya, bila waktu dia mula memerintah, dan apakah asal-usulnya, sama ada raja ini orang Mesir atau orang asing.

Walaupun begitu, terdapat dua bukti yang mampu membuktikan kewujudan King Scorpion I ini. Pertama, penemuan batu yang mempunyai lukisan graffiti ditemui di kota purba Abydos. Batu bernama Scorpion Tableau ini menceritakan tentang kejayaan Raja Kala Jengking berp3rang dengan raja jiran – berkemungkinan besar adalah raja orang Nagada.

Bukti kedua adalah penemuan makam bernama U-j, juga berada di Abydos. Dikatakan makam ini adalah penempatan terakhir King Scorpion I sebelum wafat. Makam ini bagi ahli arkeologi adalah ‘syurga’ mereka untuk mengkaji raja-raja Mesir yang kehilangan jejak pada fasa Pre-dynastic.

Kedua-dua bukti ini mempunyai lukisan diskripsi berbentuk kala jengking (rujuk gambar). Ini juga menjadi kunci utama bahawa simbol ini bermaksud ‘raja kala jengking’, menurut pemahaman orang Mesir Purba.

Makam U-j adalah salah satu makam diraja tertua ditemui di Abydos. Ahli arkeologi menemui pelbagai saiz gading di dalam makam tersebut. Makam itu juga mempunyai bilik di mana dalamnya terdapat tempayan berisi dengan wain, termasuklah biji anggur, dan kulit haiwan. Melalui pentarikhan karbon pada barangan tersebut, makam ini disyaki dibina pada 3150 SM.

Penemuan wain dalam makam King Scorpion I bermaksud orang Mesir Purba adalah kaum terawal mengamalkan wain sebagai minuman. Dikatakan semasa pemerintahan King Scorpion I, tamadun Mesir Purba mengalami fasa keamanan dengan kekayaan sumber.

Raja ini sendiri sebenarnya adalah pahlawan dan ahli politik yang berkaliber. Terdapat juga kumpulan penyembah dewi Bast (dewi kucing) yang semakin berkembang namun segala penerangan tentang kumpulan penyembah ini hilang ditelan zaman.

KING SCORPION II

King Scorpion II memerintah pada tahun 3100 SM dan dikatakan raja ini mempunyai pertalian kuat dengan tamadun Mesopotamia. Pengkaji menemui bukti yang cukup untuk membuktikan terdapat aktiviti perdagangan dan hubungan politik antara kedua-dua kerajaan tertua dunia ini.

Contohnya, bangunan yang dibina pada zaman pemerintahan King Scorpion II mempunyai seni bina serupa dengan Mesopotamia. Tambahan lagi, orang Mesir Purba menggunakan idea-diea pembangunan arkitek dari Mesopotamia, dan adaptasikan untuk membentuk sebagai idea baru pembinaan bangunan-bangunan dengan unsur budaya Mesir.

Kewujudan King Scorpion II ini dibuktikan dalam ukiran luaran pasu bernama Scorpion Macehead. Pasu ini biasa digunakan untuk tujuan upacara spiritual dan ia ditemui di kota purba bernama Hierakonpolis. Pasu Macehead ini bertarikh sekitar fasa akhir Pre-dynastic hingga fasa Dinasti Firaun.

Raja dalam gambaran tersebut memakai mahkota Mesir Atas putih dan memegang cangkul. Hamba yang berada di hadapan raja ini mengangkat tanah dan hamba di sekeliling membawa kipas untuk mengipasi baginda. Gambaran ini juga dilengkapi dengan kehadiran penari, pendeta, dan beberapa dewa-dewi kuno.

Namun gambaran di luar pasu ini mempunyai persamaan dengan gambaran dalam batu Narmer Palette yang diukir pada zaman pemerintahan Firaun Narmer, penyatu Mesir Atas dan Mesir Bawah. Maka, ahli sejarah berspekulasi bahawa King Scorpion II adalah nama kedua Firaun Narmer.

Manakala sebilangan ahli sejarah berpendapat Firaun Narmer adalah musuh King Scorpion II. Dikatakan setelah menyatukan Mesir Atas dan Mesir Bawah, King Scorpion II menggunakan nama Narmer sebagai nama yang mengukir sejarah penyatuannya.

Seperti King Scorpion I, pengkaji menemui batu ukiran yang menceritakan kejayaan King Scorpion II berp3rang dengan musuhnya. Batu tersebut terletak di Gebel Sheikh Suliman dan ia menggambarkan seekor kala jengking yang besar berdiri mengalahkan orang Nubian.

Tetapi makam King Scorpion II masih dalam pencarian. Terdapat dua buah makam yang disyaki adalah makan raja itu. Makam pertama ditemui di Umm el-Qa’ab, kota nekropolis pada fasa dinasti Firaun terawal, bertempat di Abydos manakala makam kedua terletak di Hierakonpolis. Kedua-dua makam mempunyai gading yang berukir simbol kala jengking.

Sehingga sekarang, para arkeologi masih rancak mencari makam sebenar King Scorpion II untuk mengorek kisah sebenar raja yang penuh misteri ini.

RUJUKAN:

Klimczak, N (6 August 2020). Searching for the Lost Footsteps of the Scorpion Kings. Ancient Origins. Retrieved from 13 August 2020. https://www.ancient-origins.net/…/searching-lost-footsteps-…


Rothschild: Keluarga Yahudi Terkaya Dunia?

Antara nama keluarga yang seringkali dikaitkan dengan teori-teori konspirasi adalah keluarga Rothschild. Pelbagai kisah, malahan tuduhan dilemparkan ke atas nama keluarga ini. Konon dunia hari ini dikawal melalui hujung jari mereka. Mereka dikatakan mempunyai kekayaan yang amat besar. Wang kekayaan mereka dikatakan berjumlah 500 trillion USD, yang kononnya merangkumi 80 peratus wang kertas dunia.

Justeru, artikel kali ini ditulis untuk membedah sejarah mengenai keluarga Rothschild yang nama mereka digemparkan melalui penulisan-penulisan teori konspirasi. Kita akan mengembara melalui sejarah, dari Rothschild yang pertama membina kekayaan sehinggalah kepada Rothschild yang hidup pada dewasa ini.

Kepada yang tidak
mengetahui, keluarga Rothschild merupakan sebuah keluarga berketurunan Yahudi,
yang sejarahnya dapat dijejak pada abad ke-18 Jerman disekitar kota Frankfurt.
Sudah tentu, empayar perniagaan yang dibanggakan itu bermula daripada seorang
lelaki pada sekitar 1760-an dahulu iaitu Amschel Rothschild (1744–1812) yang
permulaan kisah hidupnya adalah bermula di setinggan Yahudi di sekitar
Frankfurt.

Pada zaman itu, seorang yang berbangsa Yahudi adalah dilarang sama sekali untuk tinggal bersama dengan Kristian. Jadi, mereka akan dipisahkan dengan pelbagai cara seperti dilarang meninggalkan perkampung pada waktu malam, pada hari ahad atau juga pada hari cuti pengganut Kristian itu sendiri.

Apabila tinggal di kawasan setinggan, Rothschild tidak memiliki kualiti kehidupan yang dimiliki oleh kebanyakan orang pada zaman itu. Dia terpaksa tinggal dalam sebuah rumah yang turut dihuni oleh 30 orang ahli keluarganya. Tak cukup dengan itu, pada usianya 12 tahun, dia kehilangan kedua-dua orang tuanya kerana wabak smallpox yang melanda Jerman ketika.

Harapan orang
tuanya, Rothschild akan menjadi seorang rabbai tidak kesampaian. Sebaliknya,
Rothschild lebih berminat dalam bidang kewangan. Lantas pada usia 13 tahun, dia
menjadi perantis di sebuah bank di Hannover. Dari situ, Rothschild belajar
selok belok ilmu kewangan daripada bankers-bankers yang lebih berpengalaman
daripadanya. Banker yang menjadi guru kepada Rothschild ini bukanlah
calang-calang orang. Ada antara mereka yang merupakan seorang “court Jews”,
satu jawatan atau kedudukan untuk para bankers yang menjadi penasihat kepada
para bangsawan dalam urusan berkaitan dengan kewangan dan perbankan.

Kebanyakan orang
Yahudi yang dilantik dalam urusan perbankan ini ialah kerana pada waktu itu, agama
Kristian melarang sebarang bentuk urusan pinjaman duit yang menganiaya
peminjam. Jadi, urusan-urusan seperti itu banyak dilakukan oleh orang Yahudi.
Sebagai timbal balik, para bangsawan Kristian akan memberi ganjaran seperti
berupa status bangsawan. Dalam erti kata lain, pinjaman berbentuk riba juga
dilarang oleh agama Kristian.

Pada usia 19 tahun, selepas puas “bersanad” dengan guru-gurunya yang merupakan para banker yang lebih tua daripada Rothschild, maka dia pun pulang ke kampung halaman di Frankfurt. Bersama dengan adik beradik lelakinya, Rothschild menyambung perniagaan ayahnya sebelum ini dalam bidang komoditi dan perniagaan perdagangan wang, termasuklah menjual syiling-syiling berharga dan jarang ketika itu. Melalui perniagaan ini, Rothschild berkenalan dengan Wilhelm IX yang merupakan orang terkaya di benua Eropah ketika itu. Maka bermulalah episod baru dalam hidup Rothschild berkhidmat untuk Wilhelm IX dan beberapa bangsawan lain ketika itu.

Pada ketika era
Rothschild sedang memanjat tangga kekayaan, maka tercetuslah Revolusi Perancis
yang terkenal itu. Sebagai seorang kapitalis yang berjaya, Rothschild mengambil
manfaat daripada apa yang terjadi ketika itu dengan menjana untung melalui
menjadi pembekal utama bekalan gandung, kuda, uniform, bekalan persenjataan dan
juga menjaga transaksi kewangan untuk tentera upahan seperti Hessian. Lantas,
model perniagaan seperti ini menjadi asas kepada kekayaan keluarga Rotschild.

Pada tahun 1769, akhirnya
titik peluh Rothschild terbayar juga apabila dia dianugerahkan kedudukan “court
Jew” seperti mana para mentornya terlebih dahulu. Setahun kemudian pula,
Rothschild mendirikan rumah tangga. Melalui perkahwinan ini, dia dianugerahkan
10 orang anak, 5 daripadanya ialah anak lelaki dan 5 lagi anak perempuan.

Dan kepada yang tidak mengetahuinya, betapa nanti pada masa hadapan Rothschild sangat menggalakkan perkahwinan sesama ahli keluarganya dan melarang hartanya diwarisi kepada anak-anak perempuannya. Anak lelakinya akan dikahwinkan dengan sepupu-sepupu mereka. Bahkan perkahwinan antara anak saudara dan pakcik, atau sesama sendiri juga berlaku dalam keluarga Rothschild. Ini dibuat demi menjaga harta kekayaan, memastikan semua itu hanya berlegar dalam keluarga Rothschild.

Setiap anak lelakinya dihantar oleh Rothschild untuk mengembara ke kota-kota di Eropah, membina asas rangkaian perniagaan dan perbankan. Contohnya anak sulung Amschel Rothschild iaitu Salomon Mayer Rothschild (1773–1855) dihantarkan ke Vienna, Austria. Anak bongsunya pula seperti Jakob Mayer Rothschild (1792–1868) dihantar ke Paris dan Calmann Mayer Rothschild (1788–1855) iaitu anak keempat Amschel dihantarkan ke Naples. Italy.

Kelima-lima anak Rothschild ini dianugerahkan gelaran bangsawan oleh Maharaja Francis I dari Austria, dengan gelaran Freiherr (baron). Bagi keluarga Rothschild di England pula, mereka diberi gelaran dan dinobatkan sebagai bangsawan oleh Ratu Victoria sehinggakan keluarga Rothschild mendapat gelaran “baron.” Tentunya yang paling berjaya tidak lain dan tidak bukan ialah anak ketiganya iaitu Nathan Mayer Rothschild (1777–1836) yang dihantarkan ke London.

Nathan ketika berpindah ke London telah mengasaskan perniagaan tekstil dengan modal sebanyak £20,000 persamaan dengan £2 juta hari ini. Nathan juga bermula melabur dalam London Stock Exchange pada waktu itu dan hasil daripadanya, dia telah mengasaskan sebuah bank yang dikenali sebagai N M Rothschild & Sons Ltd yang masih lagi bertahan pada hari ini dengan pendapatan pada tahun 2015 dikatakan berjumlah £51.558 juta. Lebih mengagumkan, firma ini masih lagi diuruskan oleh keturunan Rothschild sehingga hari ini.

Nathan ketika di England juga dikenali sebagai insan yang bertanggungjawab menjana dan membantu kerajaan Britain ketika itu dalam Perang Napoleon dengan aktiviti seperti memberi bantuan kewangan, subsidi, pinjaman kepada kerajaan Britain dan juga para sekutu-sekutunya.

Episod-episod seterusnya menyaksikan betapa kesetiaan Nathan di England ini membuahkan hasil apabila keluarga Rothschild untuk menerima projek besar dalam dasar imperialism England seperti pembukaan Terusan Suez. Bahkan bukan sahaja menjana perang sahaja, Nathan juga membantu pembinaan negara bangsa baru seperti Belgium dengan memberi bantuan kewangan. Nathan juga diberi hak untuk melombong mekuri di Sepanyol, yang dimana bahan kimia ini digunakan dalam penghasilan Emas dan Perak.

Jadi persoalan yang
bermain dalam fikiran kita semua… bagaimana kedudukan keluarga Rothschild pada
abad ke-21 ini? Apakah mereka berkuasa seperti mana zaman silam mereka? Apakah
benar dakwaan teori konspirasi bahawa keluarga ini memiliki 500 trillion wang
seperti mana yang didakwakan? Malangnya, perkembangan zaman memberitahukita
bahawa keluarga ini tidaklah berkuasa seperti yang digempar-gempurkan.

Cawangan bank Rothschild di Naples Itali telahpun ditutup pada tahun 1863. Kekurangan waris lelaki telah membuatkan cawangan mereka di Frankfurt ditutup pada tahun 1901. Cawangan di Vienna bergegar apabila serangan Nazi pada tahun 1938. Kerajaan tungangan Nazi di Perancis ketika Perang Dunia Kedua telah merampas harta kekayaan Rothschild Bordeaux manakala jutaan dollar lagi dirampas oleh Nazi di Austria.

Pada tahun 1970,
hanya tinggal tiga cawangan bank Rothschild sahaja yang masih bernyawa. London,
Paris dan Switzerland (yang diasaskan oleh keturunan Rothschild yang lain yang
bernama Baron Edmond Adolphe de Rothschild (1926–1977). Pada tahun 1982,
kerajaan sosialis di Perancis ketika itu yang diketuai oleh Francois Mitterrand
telah menamakan semula bank milik Rothschild, menasionalisasikannya lalu
menamakan semula dengan nama Compagnie Européenne de Banque.

Baron David René de Rothschild terpaksa dibantu oleh saudaranya dari Swiss, untuk sama-sama membuka cawangan bank baru di Perancis pada tahun 1986 yang dinamakan sebagai Rothschild & Cie Banque. Ia kemudiannya berkembang menjadi antara bank terbesar di Perancis. Cawangan bank di England dan Perancis ini kemudian disatukan pada tahun 2003, manakala pada tahun 2008 pula menyaksikan bagaimana ketiga-tiga bank ini yang dulu terpisah, akhirnya berada di bawah satu entiti.

Hari ini, 5 bank
terbesar di dunia bukan lagi milik Rothschild lagi tetapi milik milik China
(ICBC, CCB, Agricultural Bank of China, BOC) dan Jepun (Mitsubishi UFJ). Bank
Rothschild di England dan Perancis hari ini hanya entiti kecil dalam dunia
kewangan. Jadi, persoalan seperti harta 500 trillion yang disebarkan oleh ahli
konspirasi tegar itu, bolehlah dipersoalkan kerana mereka bukanlah lagi pemain
utama pentas utama dunia kewangan.

Kedua, jumlah
syiling dan wang kertas atas muka bumi hanya bernilai $5 trilion. Kalau
dimasukkan dengan nilai emas (US$ 7.8 trilion) pun tidak sampai 500 trillion.
Kalau diambil kira “Narrow Money” (28.6 trilion) dan “Broad Money” (80.9
trilion) bersama dengan angka-angka lain, maka angka 500 trillion yang
digembar-gemburkan adalah seperti sangat mustahil untuk dicapai. Kekayaan-kekayaan
seluruh dunia termasuklah asset, harta dan seumpama dengannya kalau dikumpulkan
baru mencecah $250 trillion separuh dari angka yang disebarkan.

Ahli keluarga Rothschild yang paling berjaya hari ini iaitu Benjamin de Rothschild setakat ini pun dilaporkan mempunyai kekayaan berjumlah $1.8B, menduduki tangga ke 1349 orang terkaya di dunia pada tahun 2019 seperti yang dilaporkan oleh Forbes. Untuk rekod, keluarga Walton iaitu pemilik kepada rangkaian perniagaan Walmart memiliki harta kekayaan sebanyak $175 Billion merupakan keluarga terkaya di dunia, diikuti oleh keluarga Koch dengan kekayaan berjumlah $120 billion. Keluarga Rothschild hari ini? Jauh ketinggalan dengan kelahiran keluarga-keluarga jutawan di seluruh dunia era baru. Zaman mereka dah lama berlalu…

RUJUKAN:

Jennifer Cook.
(2019). A History of the Rothschild Family. Investopodia. https://www.investopedia.com/updates/history-rothschild-family/

Ibn Jawi & Ayman Rashdan Wong. (2018). Mencabar Teori Konspirasi. Patriots Publication.

Dan Evon. (2016). Rothschild
Family Wealth. Snopes. https://www.snopes.com/fact-check/rothschild-family-wealth/


Kenapa Erdogan Tukar Nama Turki?

Bukan selalu negara tukar nama. Kali terakhir adalah Macedonia, yang dituduh merompak terlampau banyak unsur kebudayaan Greece. Sebelum itu pula adalah sebuah negara Afrika, iaitu Swaziland. Katanya untuk elak kekeliruan dengan Switzerland, mereka tukar nama negara ke bahasa tempatan iaitu Eswatini (land of the Swazis). Kali ini giliran Turki pula. Jujurnya untuk orang tempatan, tiada apa yang berubah pun. Dari dulu lagi rakyat Turki guna ‘Turkiye’; macam mana orang Jerman guna “Deutschland”.

Cuma bezanya sekarang, ibaratkan Jerman suruh satu dunia guna Deutschland. Turki sedang berusaha untuk tukar nama negaranya di pentas antarabangsa. Tiada lagi “Turkey”. Tiada lagi “Turki”. Tidak perlu cakap pun mesti semua boleh agak – langkah rebranding ini memang idea Recep Tayyip Erdogan.

Memahami Proses Pertukaran Nama Turki

Usaha Turki memberi kita peluang untuk faham proses pertukaran nama negara. Pertama sekali, sangat jelas – kena ada persetujuan tempatan dulu. Turki sudah ada. Orang tempatan memang panggil Turkiye. Jadi langkah seterusnya? Kena mohon di New York. Kenapa New York? Sebab di sinilah Pertubuhan Bangsa-Bangsa Bersatu (PBB) buat ibu pejabat. Turki mohon pada 1 Jun. Dalam masa dua hari, permohonan Turki lulus.

Dan pihak PBB mengisytiharkan pertukaran nama daripada Turki ke Turkiye. Memandangkan semua kehendak dipenuhi, kita sendiri kena hormati niat mereka. Mulai saat ini, panggil mereka Turkiye. Namun itu baru kehendak – soal sekarang: apa keperluannya?

Asbab-Asbab Utama

Langkah Turkiye ini berputik daripada cita-cita global kerajaan mereka. Kerajaan Turkiye membentangkan beberapa sebab yang wajar diberi perhatian. Pertama sekali, Turkiye baru keluar daripada kancah pandemik dengan ekonomi sangat terjejas. Pelan kadar faedah Recep Tayyip Erdogan didapati mengeruhkan keadaan, yang teruk tenggelam dek inflasi. Untuk faham keadaan, tengok Malaysia dulu. Kenaikan harga barangan sejak kebelakangan ini dirasai semua. Tetapi kenaikan ini dinilaikan sebanyak 2.5 peratus sahaja (Bernama, 2022). Inflasi Turki melambung sebanyak 73.5 peratus, mengatasi rekod paling tinggi iaitu 1998 (Pitel, 2022). Buka saja berita pasal matawang lira – mesti cerita tentang kejatuhannya. 10 tahun yang lalu, lira mengekori USD begitu rapat (USD1.00 = LIR1.50±). Sekarang USD1.00 bernilai LIR16.40±.

Jadi Turkiye ingin membawa imej baharu pada era pasca-pandemik. Begini ceritanya. Kita beli produk daripada Turki. Di bahagian belakang, mesti ada “Made in Turkey”. Sebab apa? Sebab itu nama rasmi Turki dalam bahasa Inggeris. Jadi sekarang, Turkiye sudah dirasmikan di pentas global. Semua cetakan wajib “Made in Turkiye”… atau “Imported from Turkiye” (Associated Press, 2022).

Permulaan baharu dalam era baharu dengan nama baharu yang membawa azam baharu. Kerana pada mata kerajaan Turkiye, perkataan Turkey tidak menjulang roh kenegaraan. Ibaratkan Jerman mengeksport sesuatu barangan… dan perlu cetak “Made in Nemacka” (bahasa Serbia). Situasi ini membayangkan satu dunia tahu Nemacka adalah Jerman tetapi nama itu tiada nilai tempatan langsung. Meskipun berbunyi dekat-dekat sama (Turki-Turkiye), Erdogan berpendapat langkah ini boleh menjulang sifat identiti.

Dan jangan gelak – Turkiye juga mahu hentikan perkaitan dengan ayam belanda (turkey). Mungkin kelihatan bangang. Tetapi cuba bayang kalau nama Malaysia di persada global ada kena mengena dengan burung yang dipanggang setiap tahun. Sekali dua – boleh buat bodoh. Tetapi kalau kalian google “turkey” dan buka bahagian image nampak ayam belanda dan Erdogan? Mesti naik menyampah juga. Jadi fikir balik, langkah Turkiye tukar nama boleh kata bukan macam Langkah Kajanglah.

RUJUKAN:

Associated Press. (2022, Jun 3). Turkey officially changes name at UN to Turkiye. The Guardian.

Bernama. (2022, Jun 1). Inflation up by 2.5% due to food, fuel price increases. Free Malaysia Today.

Pitel, L. (2022, Mei 5). Turkish inflation hits 23-year high of 73.5%. The Financial Times.


Impak Ekonomi Ibu Negara Indonesia Ke Kalimantan

Kelmarin, Jokowi secara rasmi mengumumkan pemindahan ibu negara Indonesia dari Jakarta ke Kalimantan. Lokasi ibu negara belum diputuskan, tapi ia akan terletak samada di Kalimantan Tengah (Kalteng), Kalimantan Selatan (Kalsel) atau Kalimantan Timur (Kaltim). Kebarangkalian Kalteng adalah paling tinggi.

Pemindahan ibu negara bukanlah sesuatu yang pelik. Di kalangan negara ASEAN, Myanmar dah pernah buat pada tahun 2005 (dari Yangon ke Naypyidaw). Australia berpindah dari Sydney ke Canberra (1927), Turki berpindah dari Istanbul ke Ankara (1923), Brazil dari Rio de Janeiro ke Brasilia (1960), Pakistan dari Karachi ke Islamabad (1967), Nigeria dari Lagos ke Abuja (1991), Kazakhstan dari Almaty ke Astana (1997).

Malaysia complicated sikit. Putrajaya lebih kepada pusat pentadbiran, tapi Kuala Lumpur masih kekal sebagai ibu negara. Petunjuk sesebuah ibu negara ialah lokasi kedutaan dan kediaman ketua negara, dan kedutaan asing dan Istana Negara kita masih berada di Kuala Lumpur. Macam Korea Selatan, walaupun kebanyakan kementerian dah berpindah ke Sejong City, tapi presiden selaku ketua negara masih duduk di Cheongwadae, Seoul.

Kenapa nak pindah? Sebabnya tidak lain geopolitik dan geoekonomi. Dari segi geopolitik dan keselamatan, Turki, Pakistan, Myanmar dan Kazakhstan berpindah sebab ibu negara lama terlalu dekat dengan pesisir pantai atau sempadan negara jiran yang terdedah kepada ancaman luar. Korea pindah pun sebab Seoul dekat sangat dengan sempadan Korea Utara, kalau berperang naya jadinya.

Pemindahan ibu negara juga dapat mengimbangkan semula pembangunan dalaman. Nigeria misalnya, ada 3 kawasan utama yang masing-masing didominasi oleh kaum Yoruba, Hausa-Fulani dan Igbo. Pemindahan ibu negara dari Lagos (di kawasan Yoruba) ke Abuja (di tengah-tengah tiga kawasan) adalah supaya pengagihan kekayaan tidak terlalu berpusat kepada satu kaum. Pemindahan ibu negara Brazil dari Rio ke Brasilia juga bertujuan untuk mengimbangi jurang pembangunan antara kawasan pesisir pantai dan pedalaman.

Dua-dua aspek ini ada dalam kes pemindahan ibu negara Indonesia. Dari aspek keselamatan Jakarta terancam, tapi bukan dengan negara jiran. Negara jiran semua baik-baik belaka. Yang jadi ancaman ialah paras laut yang semakin meningkat.

Paras laut meningkat akibat fenomena pemanasan global di mana suhu luar biasa menyebabkan ais dan glasier di kutub utara dan selatan cair. Akibatnya, Jakarta Utara dah tenggelam 2.5 meter pada 10 tahun yang lepas. Kalau berterusan sebegitu, Jakarta Utara dijangkakan akan tenggelam sebelum tahun 2050.

Walaupun pusat pentadbiran Indonesia berada di Jakarta Tengah, bawah sedikit dari Jakarta Utara, tapi takkan nak tunggu sampai tenggelam baru nak berpindah kan? Jadi eloklah mencari ibu negara yang baharu dari sekarang.

Dari aspek pembangunan dalaman pula, Jakarta mula menemui dua masalah. Masalah pertama ialah kepadatan penduduk. Kalau bahagikan jumlah penduduk Jakarta (10 juta) dengan keluasannya (661.5 km2), maka akan dapat kepadatan penduduk seramai 15,000 orang per kilometer persegi. Bandingkan dengan kepadatan penduduk KL iaitu 7,000 orang per kilometer persegi. Sesak nafas weh. Bila padat, macam-macam masalah timbul: pencemaran udara, kesesakan trafik, penurunan kualiti hidup dan sebagainya.

Masalah kedua ialah ketidakseimbangan ekonomi antara provinsi. Disebabkan Jakarta berada di pulau Jawa, pembangunan semua berpusat kepada Jawa (Jawa-centric). Semua orang nak berhijrah ke Jawa tinggal di Jawa, sehingga Jawa yang hanya memiliki 7% daripada luas keseluruhan Indonesia terpaksa menampung 58% daripada jumlah penduduk Indonesia. Dan 58% ini juga menyumbang kepada 58% daripada GDP Indonesia.

7 dari 10 bandar Indonesia yang mempunyai paling ramai penduduk berada di Jawa (Jakarta, Surabaya, Bandung, Bekasi, Depok, Semarang, Tangerang). Malah 4 darinya adalah sebahagian daripada “Jabodetabek” (Jakarta, Bogor, Depok, Tangerang, Bekasi) atau “Greater Jakarta”. Jawa-centrism ini seolah-olah meminggirkan provinsi Indonesia yang lain, jadi dah sampai masanya untuk mengalihkan “center of gravity” ekonomi keluar dari Jakarta dan Jawa.

Bila dibandingkan, Kalimantan adalah paling ideal untuk kurangkan masalah kepadatan. Kepadatan penduduk Kalimantan ialah 25 orang per kilometer persegi (14 juta orang ÷ 544,150 km2). jauh lebih rendah dari Sumatera (107 orang) dan Sulawesi (96 orang). Pulau-pulau di Nusa Tenggara dan Maluku berada di pinggiran (periphery), tak sesuai jadi ibu negara.

Dan kelebihan Kalimantan yang tak ada kat pulau-pulau lain ialah kedudukannya yang berada di luar lingkungan gempa bumi dan gunung berapi. Jadi ia boleh dikatakan sebagai bebas bencana, memang sesuai untuk dijadikan ibu negara bagi jangka masa panjang. Seperti Jokowi kata, ibu kota kepada Indonesia yang “hidup selama-lamanya”.

Demografi Kalimantan secara keseluruhan pun agak seimbang (26% Banjar, 22% Dayak, 18% Jawa, 12% Melayu, 7% Bugis), boleh dijadikan model identiti kebangsaan Indonesia baharu, away dari model Jawa-centric selama 7 dekad yang lalu. Kalau Kalteng atau Kaltim (majoriti suku Dayak) yang terpilih, ia akan benefit suku Dayak yang mendukung kuat Jokowi pada dua pilihanraya presiden (pilpres) yang lepas.

Kalau Kalimantan bagus banget, kenapa tak pindah dari dulu? Sebenarnya Sukarno memang terfikir nak pindah. Sukarno sendiri pun tak gemar Jakarta, melihat ia sebagai peninggalan penjajah Belanda yang dikenali sebagai pusat pentadbiran Hindia Timur Belanda dari 1619 hingga 1942 dengan nama Batavia.

Sukarno nak sebuah ibu negara baharu yang bebas pengaruh Belanda, dan beliau melihat Palangkaraya di Kalteng sebagai calonnya, dan Sukarno sendiri merasmikan Palangkaraya sebagai ibu kota provinsi Kalteng pada tahun 1957. Tapi disebabkan ada banyak pergolakan berlaku antara tahun 1957-1958, Sukarno terpaksa menangguhkan perancangan tersebut. Kini, idea mendirikan ibu negara di Kalimantan direalisasikan oleh Jokowi yang banyak menghidupkan kembali retorik dan naratif Sukarno.

Kenapa Sukarno memilih Kalimantan? Selain pandangan jauh terhadap perkara-perkara di atas, ia mungkin ada kaitan dengan visi “Indonesia Raya” atau “Nusantara” yang bermodelkan kerajaan Majapahit (1293-1527). Simbol negara Republik Indonesia semua ada kaitan dengan Majapahit, dari bendera merah-putih hingga motto “Bhinneka Tunggal Ika”. Dan Kalimantan yang dikenali sebagai Nusa Tanjung Negara pada zaman Majapahit betul-betul berada di tengah-tengah lingkungan kekuasaan Majapahit. Kalau wilayah Indonesia sekarang tengah-tengah dia lajak ke timur sikit ke Selat Makassar.

Bukan bermaksud Jokowi masih menaruh cita-cita Indonesia Raya, tapi cita-cita menjadi kuasa serantau tu tak pernah hilang dari diri orang Indonesia, dan Majapahit menjadi ideal atau inspirasi kepada cita-cita tersebut. Pemindahan ibu negara Indonesia kali ini selain bertujuan keselamatan dan sosioekonomi, ia juga melambangkan transformasi identiti Indonesia ke arah “adikuasa potensial” (potential superpower).

Mungkin sekarang ada di antara kita yang pandang senteng kat Indonesia, tapi kita kena ingat saiz ekonomi Indonesia sekarang pun dah ke-16 besar di dunia, ke-5 besar di Asia selepas China, Jepun, India dan Korea. Nikkei dan PwC menjangkakan by 2050, Indonesia akan menjadi ekonomi ke-4 besar di dunia selepas China, US dan India, lebih besar daripada Jepun.

Kita optimis Sabah dan Sarawak boleh dapat kesan limpahan daripada pembangunan Kalimantan, tapi kita pun patut risau mungkin nanti ekonomi kita pulak yang kena absorb dengan ekonomi mereka. Sekarang pun ekonomi Malaysia hanya 1/3 dari Indonesia. Kita cuma elok sedikit daripada mereka dari segi eksport dan GDP per kapita, tapi kelebihan itu tak akan kekal lama.

Masalah Indonesia sekarang hanya infrastruktur, dan Jokowi tengah tackle masalahnya. Sebaik saja semua infrastruktur in place, maka ia dah boleh unleash power dia. Rujuk pengalaman kebangkitan US sebagai adikuasa Amerika Utara, kuncinya tidak lain infrastruktur.

Pax Indonesiana is coming. Tengoklah nanti kita jadi Kanada atau jadi Mexico.


Gigantopithecus – Mawas Terbesar Yang Pernah Wujud

Suatu masa dahulu, bumi pernah dihuni oleh mawas terbesar di dunia iaitu Gigantopithecus. Ia dikatakan saudara jauh orang utan dengan ketinggian melebihi tiga meter dan berat sehingga 270 kg. Dan ada mendakwa ia masih wujud sebagai inspirasi haiwan kriptozoologi bernama Bigfoot.

Tidak banyak maklumat yang wujud tentang mawas misteri ini. Petunjuk pertama tentang Gigantopithecus muncul pada 1935 selepas seorang ahli paleontologi Jerman bernama Gustav von Koenigswald menemui gigi haiwan tersebut di sebuah kedai ubat tradisional China.

Apabila beliau menanyakan gigi itu milik haiwan apa, penduduk tempatan menggelar gigi mawas berkenaan sebagai gigi naga. Kononnya, gigi ini mempunyai khasiat tinggi dan berupaya merawat beberapa jenis penyakit.

Sejak itu, ia merupakan satu-satunya petunjuk kewujudan mawas gergasi itu. Tetapi bertahun-tahun selepas itu, puluhan gigi dan sebahagian rahang ditemui pengkaji arkeologi di selatan China, Vietnam dan India.

Tetapi bagi ahli paleontologi Hervé Bocherens, komuniti saintifik berharap pada satu masa kelak, mereka dapat menemui tengkorak mawas berkenaan. Sekiranya itu ditemui, ia dapat memberi gambaran yang lebih jelas tentang Gigantopithecus termasuk saiz otak yang dimiliki haiwan berkenaan.

Berdasarkan koleksi fosil yang ditemui, saintis percaya Gigantopithecus wujud sekurang-kurangnya sejuta tahun di Asia Tenggara sebelum pupus pada akhir era Pleistocene. Morfologinya mencadangkan ia lebih hampir kepada orang utan. Ini bermakna spesies mawas lain seperti chimpanzi lebih berhubung kait dengan manusia berbanding Gigantopithecus.

Disebabkan tidak banyak fosil yang ditemui, saintis hanya mampu membentuk teori tentang cara hidup, habitat dan tabiat pemakanan mawas misteri ini. Namun begitu, berdasarkan pemeriksaan pada gigi, saintis percaya Gigantopithecus suka makan buluh, buah-buahan, daun dan akar.

Ini turut memberi petunjuk tentang jenis habitat yang pernah dihuni Gigantopithecus: savana dan hutan. Ini menunjukkan pada satu ketika, Asia Tenggara dan sebahagian Asia Timur terdiri daripada campuran savana dan kawasan hutan belantara. Tetapi ia juga turut mendedahkan punca kepupusannya sekitar 100,000 tahun lalu.

Dengan melihat dietnya itu, ini menunjukkan Gigantopithecus memerlukan kuantiti makanan yang banyak bagi memenuhi keperluan badannya yang besar. Tetapi apabila kawasan hutan mula berkurangan akibat perubahan iklim semasa era Pleistocene, ia secara tidak langsung membunuh habitat dan peluangnya untuk terus hidup.

Pengambilan makanan yang banyak turut menjelaskan keperluan metabolisme yang tinggi. Bagi Gigantopithecus, itu merupakan satu cara menukar tenaga yang banyak ini kepada haba. Tidak seperti dinosaur yang pernah menghuni dunia satu masa lalu, ia merupakan haiwan reptilia yang berdarah sejuk. Tetapi itu merupakan keperluan yang perlu diisi untuk mamalia besar seperti Gigantopithecus.

Bagi saintis komputer dari Universiti Boulder, Aaron Clauset, saiz badan yang besar turut mengundang masalah lain kepada Gigantopithecus: ia tidak berupaya menghasilkan zuriat yang banyak. Lantas, ini menjadikan populasi haiwan itu lebih kecil dan lebih terdedah kepada perubahan drastik seperti perubahan iklim.

Jadi, apa kaitannya Gigantopithecus ini dengan Bigfoot, yeti atau spesies mawas kriptozoologi yang sejenis dengannya? Dengan saiz badan yang besar, satu-satunya haiwan yang paling hampir dengan semua makhluk mamalia kriptozoologi ini ialah mawas berkenaan.

Apakah ini membuktikan mawas gergasi ini masih wujud? Buat masa ini, ia masih lagi pupus mengikut pengelasan buku sejarah dan sains. Tetapi dengan penemuan spesies baru haiwan selama bertahun-tahun, tiada yang mustahil.

Menariknya, Gigantopithecus telah muncul di layar perak menerusi filem The Jungle Book (2016). Peranan Gigantopithecus bernama King Louie itu digalas oleh pelakon legenda Christopher Walken.

Bagaimanapun, sedikit kekecewaan timbul apabila pengarah Jon Favreau menggambarkan rupa mawas berkenaan menyerupai orang utan Borneo – lari daripada rupa asal mawas berkenaan. Alangkah elok sekiranya Gigantopithecus digambarkan mengikut rupa sebenarnya. Dengan The Jungle Book 2 sedang dalam pembikinan, mungkin ini peluang buat pengarah Iron Man itu memperbetulkan kesilapannya itu.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti Gigantopithechus untuk kekal hidup. Beli di: http://bit.ly/TerhempasnyaShopee

RUJUKAN

Strauss, M. (2016, 6 Januari). The Largest Ape That Ever Lived Was Doomed By Its Size. National Geographic.

Ghose, T. (2016, 11 Januari). Why Earth’s Largest Ape Went Extinct. Live Science.

Sumber gambar: Walt Disney Co./Courtesy Evere/REX/Shutterstock


Ulang Tahun Revolusi Iran

Hari ini ialah ulang tahun ke-40 “Hari Kemenangan Revolusi Islam Iran” yang menjadi sambutan kebangsaan di Iran. Dalam Bahasa Parsi ia disebut sebagai “ruz-i piruzi-i inqilab-i Islami-i Iran” (روز پيروزي انقلاب اسلامي ايران), kalau Bahasa Arab sebut “yawm intisar al-thawra al-Islamiyyat fi Iran” (يوم إنتصار الثورة الإسلامية في إيران). Jauh beza bahasa, sebab tu Parsi dan Arab susah nak ngam.

Revolusi Iran merupakan peristiwa bersejarah yang bukan saja mengubah wajah Iran malah ia juga mengubah lanskap geopolitik serantau. Kerana revolusi ini, Iran berubah dari negara paling pro-US kepada negara paling anti-US di serantau. Revolusi inilah yang menjadi asbab kepada “perang dingin” antara Arab Saudi dan Iran pada hari ini yang membawa kepada Perang Syria dan Perang Yaman.

Revolusi Iran merupakan kebangkitan massa selama setahun dari tahun 1978 hingga 1979 yang akhirnya menumbangkan pemerintahan Shah Muhammad Reza Pahlavi, raja kedua dan terakhir Dinasti Pahlavi (1925-1979) yang juga merupakan raja Iran yang terakhir.

Ia bermula pada 9 Januari 1978 dengan demonstrasi oleh beberapa pelajar madrasa di Qom yang bersimpati dengan Ayatollah Ruhollah Khomeini (atau Khumayni), seorang agamawan Syiah yang dibuang negeri sejak tahun 1964 akibat mengkritik dasar White Revolution yang diperkenalkan oleh Shah. Beberapa pelajar telah terbunuh dalam pertempuran dengan polis, dan insiden itu mencetuskan lebih banyak demonstrasi.

Mula-mula hanya ribuan orang, tapi semakin hari semakin ramai yang tak puas hati dengan pemerintahan Shah. Kemuncak kebangkitan massa ini adalah pada 11 Disember 1978, Hari Ashura di mana Ayatollah Mahmoud Taleqani dan Karim Sanjabi (menteri luar) telah berjaya rally 2 juta orang berdemo di Tehran. Akhirnya Shah akur dengan tekanan rakyat dan melantik Shapour Bakhtiar dari pembangkang sebagai perdana menteri. Shah turun takhta dan meninggalkan Iran pada 16 Januari 1979.

Pelantikan Bakhtiar yang moderat ditolak oleh Khomeini dan revolusioner. Pada 1 Februari, Khomeini kembali ke Iran dan melantik Mehdi Barzagan sebagai perdana menteri. Bakhtiar cuba mempertahankan kuasa, namun tentera pada 11 Februari meletak senjata dan mengisytiharkan neutral. Maka dengan itu berakhirlah kerajaan Pahlavi. Sebuah referendum diadakan pada 30-31 Mac 1979 untuk menukar kerajaan monarki Iran kepada “Republik Islam Iran”.

Aku tak minat untuk membincang teologi Syiah secara mendalam, walaupun pemahaman tentang teologi Syiah membantu dalam menganalisa kejadian Revolusi Iran. Aku lebih minat untuk mengkaji Revolusi Iran dalam konteks “comparative revolution” dengan membandingkan ia dengan revolusi-revolusi lain seperti Revolusi Perancis 1789 dan Revolusi Rusia 1917.

Antara karya comparative revolutions yang terkenal ialah “The Old Regime and the Revolution” oleh Alexis de Tocqueville dan “On Revolution” oleh Hannah Arendt. Kedua-dua mengkaji pasal Revolusi Amerika 1776 dan Revolusi Perancis 1789. Pasal Revolusi Iran tak ramai yang kaji, kalau ada pun kebanyakannya berbau bias, misalnya “Blood of Revolution: From the Reign of Terror to the Rise of Khomeini” oleh Erik Durschmied dan “Parallelism in Revolution: The Cases of France, Germany, and Iran” oleh Matthew C. Wells.

Nak pendekkan cerita, kita sebenarnya boleh nampak satu tren dalam semua kejadian revolusi ini: revolusi yang bermula dengan idealisme tinggi untuk mencipta masyarakat lebih baik dengan menumbangkan pemerintah jahat selalunya akan melahirkan “greater evil”. Revolusi yang digerakan oleh gabungan beberapa puak yang berbeza ideologi akhirnya akan di-hijack oleh golongan oportunis untuk merealisasi agenda mereka.

Kejatuhan Louis XVI membawa kepada “Reign of Terror” Maximilien Robespierre, kejatuhan Tsar Nicholas II membawa kepada pemerintahan komunis. Aku bukan nak kata pemerintahan Khomeini lebih teruk daripada pemerintahan Shah, cuma Iran pasca-revolusi tidak serupa apa yang dibayangkan oleh ramai revolusioner yang menggerakan revolusi.

Di kalangan revolusioner ada golongan kiri-radikal (seperti Parti Tudeh yang komunis dan Mojahedin-e Khalq yang sosialis), golongan tengah yang berideologi liberal hingga ke kanan-konservatif yang terdiri daripada agamawan. Mereka mengangkat Khomeini sebagai pemimpin revolusi kerana Khomeini mempunyai kewibawaan di kalangan rakyat, tapi mereka tidak bersetuju dengan pembentukan Republik Islam apatah lagi dengan idea velayet-e faqih (wilayah al-faqih) Khomeini yang merupakan pemerintahan oleh agamawan.

Perbezaan ideologi mereka pada asalnya diatasi oleh matlamat yang sama untuk menjatuhkan Shah. Tapi selepas Shah dijatuhkan, konfrontasi akhirnya terjadi antara mereka. Namun Khomeini dengan skillful-nya mencantas semua musuhnya satu per satu.

Antaranya ialah Taleqani dan Sanjabi yang paling berjasa dalam menjatuhkan Shah. Namun mereka juga yang terawal menentang Khomeini dan dengan itu mereka ditangkap. Mehdi Barzagan juga disingkirkan dengan tuduhan sebagai tali barut kepada US. Bukan liberal dan sekular je yang kena, agamawan yang menentang velayet-e faqeh juga ditimpa nasib yang sama, seperti Ayatollah Kazem Shariatmadari.

Skripnya lebih kurang sama seperti Perancis di mana Robespierre dengan liciknya mencantas golongan pendukung raja berperlembagaan (Feuillant), diikuti dengan penangkapan dan pembunuhan ke atas golongan moderat (Girondin), sebelum menyingkirkan rakan seperjuangan seperti Danton dan Desmoulins. Di Rusia, Josef Stalin menyingkirkan Leon Trotsky sebelum mencantas “komrad-komrad” dia melalui The Great Purge 1930-an.

Kalau kita meneliti kisah-kisah revolusi ini, kita akan mendapati bahawa orang yang akan menjadi pemenang dalam apa-apa “power struggle” bukan mereka yang mempunyai idea yang lebih bernas, atau mereka yang lebih cekap mentadbir. Mereka yang berjaya mestilah orang yang “ruthless” dalam menekan lawannya serta mempunyai kebolehan untuk capture imaginasi massa.

Kata George Santayana, orang yang tidak belajar dari sejarah pasti akan mengulanginya. Orang yang bersifat romantis dengan revolusi ini selalu pandang rendah terhadap sejarah dan tidak mahu mengambil pelajaran darinya. Dan itulah sebab episod yang sama sentiasa berulang, dengan aktor yang berbeza.


Apa Yang Best Sangat Filem Parasite Korea Selatan Ni?

Korang dah tengok cerita Parasite? Filem Korea Selatan tu. Filem yang mendapat banyak sekali pujian daripada para peminat layar perak di seluruh dunia.

Filem ini adalah sentuhan pegarah K Movie yang power iaitu Bong Joon Ho yang merupakan pengarah filem seperti Mother, Memories of Murder dan banyak lagi.

Malah di Rotten Tomatoes ianya diberikan Tomatometer: 99% ketika ini.

Filem ini sebenarnya definisi kepada permainan emosi yang sebenar.

Pernah tak korang rasa perasaan seperti ini: Rasa marah tu ada, rasa kesian tu ada, rasa takut tu ada, rasa keliru tu ada, rasa gembira, dan rasa sedih semuanya ada.

Ataupun korang di dalam situasi tak tahu sama ada rasa nak marah, nak gembira, nak sedih nak geram, dan sebagainya dengan seseorang. Itu memang satu keadaan dan dilema yang sangat sukar untuk mana-mana manusia yang ada emosi.

Namun naskah ini adalah unik kerana semua rasa emosi anda itu dibiarkan terapung di satu paras yang tidak terlalu tinggi dan tidak terlalu rendah.

Korang akan seperti merasakan semua perasaan itu dipermainkan dari awal sehingga akhir cerita ini.

Korang boleh rasa marah kepada keluarga Kim yang mengambil kesempatan di atas kebaikan keluarga Park. Dan anda boleh rasa kagum dengan keluarga Kim yang sentiasa bersatu dan meletakkan keluarga mereka sebagai keutamaan.

Namun korang boleh rasa marah kepada keluarga Park yang terlalu naif dan juga rasa pada masa yang sama kagum dengan sikap mereka yang sangat baik dengan orang gaji mereka.

Cerita ini disampaikan dengan naratif yang agak langsung. Tiada penceritaan plot yang rumit. Korang cuma perlu duduk menikmati filem ini dan dibuai emosi bersamanya.

Ianya berkisarkan keluarga Kim yang miskin. Mereka melakukan apa sahaja untuk terus hidup.

Dan suatu hari, anak lelaki keluarga Kim iaitu Ki Woo telah berpeluang untuk menjadi tutor kepada anak keluarga kaya raya. Dia menggunakan sijil palsu.

Dari situ dia membuka pagar kepada ahli keluarganya yang lain untuk bekerja dengan keluarga Park.

Keluarga Park ni baik sebenarnya. Dan pada satu ketika anda melihat mereka seperti simbiosis tetapi akhirnya menjadi parasit.

Di sebalik sikap keluarga Kim yang opportunist, mereka sangat kuat semangat kekeluargaan termasuk hubungan adik dan abang, si Ki Woo dan Ki Jung (Jessica).

Korang memang akan kagum dengan mereka ini.

Mereka melakukan apa sahaja demi keluarga. Boleh dikatakan tidak sesaat pun mereka melupakan keluarga mereka demi kepentingan diri sendiri.

Cerita ini memaparkan orang jahat yang merupakan keluarga yang memerlukan wang untuk terus hidup.

Dan mereka cuba membantu satu sama lain untuk mendapatkan wang daripada gaji daripada keluarga orang kaya.

Mereka melakukan kerja mereka dengan baik dan majikan mereka berpuas hati. Mereka tidak menyakiti ataupun mendera anak majikan mereka dan sebagainya.

Jadi, korang akan rasa satu perasaan, orang jahat dalam filem ini yang tak terlalu jahat. Dah macam Stockholm Syndrome bukan?

Keluarga Park pula tinggal di rumah yang serba mewah. Anak dara mereka syok pula dekat Ki Woo.

Dan Puan Park, lakonan Cho Yeo Jeong percaya mereka sebenarnya tinggal di rumah yang berhantu kerana anaknya pernah ternampak hantu.

Di penjuru rumahnya ada sebiji mentol yang akan sentiasa berkelip – kelip. Tukar baru pun tetap sama juga.

Tetapi keluarga Park percaya, mereka tinggal di rumah berhantu yang memberikan mereka ong kata orang.

Apa yang akan berlaku kepada keluarga Park? Kerana keluarga Kim mulai mengambil kesempatan di atas kebaikan mereka.

Korang tengok la filem ini, sangat direkomendasi. Ianya akan meninggalkan anda dengan satu perasaan geram, kasihan, marah walaupun selepas tamat tontonannya.

Trailer: https://youtu.be/isOGD_7hNIY

Korang layan trailer di atas, power tak? Dan filem ini sebenarnya lagi power berkali ganda daripada yang digambarkan trailer itu.

Pautan ke artikel asal boleh didapati di blog Axello.


Final Bola Keranjang Olimpik 1972 (Soviet VS USA) Sehangat P3rang Dingin

Berita kem4tian pemain lagenda bola keranjang Amerika Syarikat, Kobe Bryant telah mengejutkan peminat sukan dunia. Beliau terk0rban dalam kemalangan udara yang tr4gis bersama anak perempuan beliau, Gianna Bryant bersama tujuh individu yang lain. Pesawat dipercayai terhempas akibat cuaca buruk di Calabasas, Los Angeles.

Seluruh peminat bola keranjang dunia dan Amerika Syarikat terutama peminat Los Angeles Lakers pastinya bersedih atas kehilangan pemain NBA paling berharga (MVP) 2007-08 dan juara NBA sebanyak lima kali itu. Permainan bola keranjang merupakan antara sukan yang paling dekat di hati rakyat Amerika Syarikat selain American Football dan Hoki Ais.

ASAL USUL BOLA KERANJANG

Permainan bola keranjang dicipta oleh dicipta oleh Dr. James Naismith pada tahun 1891, yang merupakan seorang jurulatih pendidikan jasmani. Pada awalnya bakul atau gol dibuat daripada bakul buah-buahan yang dipasang pada ketinggian 3 meter dan hanya pada tahun 1906 ia diganti gelung besi diikuti dengan pengunaan papan di belakang keranjang bagi menampan lantunan bola. Bola keranjang mula dimainkan di Bandar Springfield, Massachusettes, Amerika Syarikat.

Jadi, tidak hairanlah bola keranjang amat dekat di hati rakyat Amerika Syarikat. Keterujaan rakyat Amerika terhadap liga professional Bola Keranjang atau NBA boleh disamakan bagaimana keterujaan rakyat England terhadap bola sepak melalui Liga Perdana Inggeris.

AMERIKA MENDOMINASI PINGAT EMAS OLIMPIK BOLA KERANJANG

Bola keranjang pertama kali dimainkan di Sukan Olimpik pada tahun 1936. Pasukan Amerika Syarikat menjuarai acara bola keranjang pada setiap Sukan Olimpik sejak 1936 sehingga rekod tersebut lebur pada Olimpik tahun 1972 di tangan pasukan Kesatuan Soviet atau USSR.

Ironinya, kekalahan tersebut berlaku ketika Amerika berdepan dengan Soviet di dalam era p3rang dingin ataupun p3rang ideologi antara komunis dan kapitalisme. Tambah perit, Soviet Union muncul juara keseluruhan kejohanan pada Olimpik 1972  dengan merangkul 50 emas di bumi Jerman Barat yang pro Amerika. Bilangan pingat Emas tersebut bertepatan dengan ulang tahun ke-50 penubuhan Kesatuaan Soviet Union.

PERLAWANAN PANAS DAN KOTROVERSI USSR VS USA OLIMPIK 1972

Olimpik 1972 berlangsung di Munich, Jerman Barat yang merupakan negara proksi Amerika Syarikat ketika p3rang dingin menghangatkan lagi perseteruan blok Barat vs Blok Timur di dalam perlawanan penentuan pingat Emas bola Keranjang di antara pasukan USSR dan pasukan Amerika Syarikat.  Sebelum itu, Olimpik 1972 turut terpalit kontroversi dengan pembvnuhan sebelas atlet Israel oleh kumpulan Black September di perkampungan sukan Munich. Ini menyebabkan kejohanan ditunda selama 34 jam sebelum dimulakan semula.

Tanggal 10 September menyaksikan pertemuan epik di antara USSR dan Amerika Syarikat di dalam penentuan pingat emas di dalam era p3rang dingin. Pemerhati sukan meramalkan pasukan USA akan terus medominasi pingat emas bola keranjang. Pada perlawanan tersebut pasukan Amerika Syarikat mengenakan jersi berwarna putih manakala pasukan USSR menyarung jersi berwarna merah melambangkan warna semangat pasukan masing-masing.

Tetapi rata-rata pemain Amerika Syarikat dibarisi oleh atlet kolej atau universiti manakala Soviet dibarisi pemain berpengalaman dan pemain professional. Berbanding pemain-pemain Soviet yang telah bermain bersama-sama lebih 400 perlawanan, pemain-pemain pasukan USA hanya pernah bermain bersama sebanyak 12 perlawanan. Tetapi apabila bercakap mengenai bola keranjang, ia pasti segalanya seakan milik Amerika Syarikat.

Badan Olimpik tidak membenarkan mana-mana pemain professional terlibat dalam acara bola keranjang untuk memberi ruang kepada pemain Amatur. Tetapi dikatakan Soviet memanipulasi peraturan itu dengan mendaftarkan pemain terbaik dan profesional mereka sebagai askar dan pekerja untuk diklasifikan sebagai pemain amatur. Pemain muda Amerika Syarikat seperti Doug Collins terpaksa berdepan dengan pemain bintang Soviet seperti Sergei Belov, Modestas Paulauskas dan  semestinya Alexander Belov.

Pada separuh masa pertama pasukan soviet mendominasi perlawanan dan mendahalui Amerika 26-21. Pada separuh masa kedua, pasukan Soviet cuba membuat provakasi terhadap Dwight Jones dan menyebakan beliau bersama pemain Soviet Mikheil Korkia diperintah keluar dari permainan. Dengan perlawanan hanya berbaki 40 saat  dalam permainan, Soviet hanya mendahalui Amerika Syarikat satu mata, 49-48.

Tetapi pemain AS terus menekan dan enggan menyerah kalah. Peluang keemasan Amerika Syarikat akhirnya datang pada tiga saat sebelum perlawanan berakhir setelah bola yang dibawa oleh Doug Collins dihalang oleh pemain Soviet setelah mendapat hantaran dari Tom Mcmillen yang sebelum itu berjaya menyekat percubaan dari bintang Soviet, Alexander Belov  membolehkan Amerika Syarikat diberikan lontaran percuma atau “free-throw”berbaki tiga saat perlawanan untuk ditamatkan.

Peluang ini digunakan sebaiknya oleh Doug Collins untuk menyempurnakan dua mata “free throw” bagi  melengkapkan kebangkitan bergaya Amerika Syarikat mendahalui Soviet dengan 50-49.  Sorakan 6,500 penyokong Amerika di Dewan Bola Keranjang Munich bergema bagi meraikan kejayaan Amerika mempertahankan emas dari dirampas Soviet. Pemain dan pengawai pasukan Amerika masuk ke gelanggang bagi meraikan kejayaan. Namun, ia tidak berakhir di situ.

DETIK 3 SAAT

Ya, hanya 3 saat mengubah segala skrip perlawanan yang boleh disimpulkan agak kontroversi. Segalanya bermula apabila pasukan Soviet dikatakan cuba meminta “timeout” atau masa rehat ketika Doug Collins melakukan “freet-throw” sebagai salah satu strategi.

Amerika mendakwa walaupun hon dibunyikan sebagai tanda “timeout” telah diberikan ketika Collins sedang memulakan “free-throw” yang kedua, namun ia telah melepasi masa tiga saat perlawanan berbaki setelah Collins menyempurnakan “free-throw” yang kedua menandakan perlawanan telahpun tamat.

Soviet akhirnya diberikan “freet-throw” berbaki satu saat perlawanan. Tetapi nasib terus menyebelahi pasukan Soviet apabila Dr.William Jones, Setiausaha FIBA dari British mengarahkan masa 3 saat harus dimulakan kembali tanpa sebab yang jelas sekaligus mengudang kekecewaan pasukan dan penyokong Amerika Syarikat.

Permainan dimulakan semula, buzzer kedengaran disebabkan hantaran dari Soviet yang panjang dan menyebabkan foul, dan sekali lagi penyokong Amerika  percaya mereka telah memenangi gelaran Olimpik berturut-turut mereka kali yang ketujuh. Tetapi foul tersebut tidak dikira kerana ketika itu jam sedang dalam proses sedang ditetapkan semula sekaligus tiga saat tersebut perlu dimainkan semula.

Ini  serba sedikit membvnuh momentum pemain Amerika yang hilang fokus apabila tiada tekanan diberikan kepada Ivan Edeshko yang mudah melakukan hantaran kepada Alexander Belov dan membolehkan Belov mudah memasukkan bola ke dalam jaring dengan lantunan yang padu.

Keputusan berakhir dengan kemenangan berpihak kepada Pasukan USSR  51-50 sekaligus memadam rekod kemenangan pasukan USA 63 perlawanan berturut-turut  dalam semua perlawananan dan menafikan pingat Emas olimpik yang ketujuh berturut-turut Amerika Syarikat. Pengawai dan pemain USSR meraikan detik gemilang dengan cukup meriah dengan minuman tradisi, Vodka.

PASUKAN AMERIKA MELAKUKAN BANTAHAN

Pengawai dan pemain Amerika Syarikat membuat bantahan rasmi kepada Persatuan Bola Keranjang Dunia(FIBA) akibat keputusan yang mengelirukan dari pengadil. Bantahan bakal ditentukan oleh lima komisioner atau juri perlawanan. Apa yang menarik, tiga orang dari komisioner perlawanan adalah berasal dari negara Blok Komunis iatu dari Cuba, Poland dan Kesatuan Soviet.

Keputusan undian rayuan dari juri memihak kepada Soviet dengan undian 3-2. Pasukan Amerika Syarikat melihat ini sebagai satu penipuan dari Blok Timur akibat P3rang Dingin, dan tidak ada sebab untuk tiga komisioner perlawanan memihak kepada mereka. Undian itu lebih berasaskan polemik P3rang Dingin berbanding Undang-undang FIBA.

Pemain-pemain Amerika Syarikat telah bersepakat bahawa sekiranya keputusan rayuan memihak kepada mereka, mereka secara rasmi tidak akan mengambil Pingat Perak tersebut. Sehingga hari ini, 12 Pingat Perak yang sepatutnya dibawa pulang oleh pasukan Amerika Syarikat masih tersimpan rapi di dalam peti besi di Lussane, Switzerland.

FILEM GOING VERTICAL ADAPTASI KISAH

Kisah kemenangan epik USSR ini diabadikan di dalam filem Russia bertajuk Going Vertical yang ditayangkan pada Disember 2017. Sambutan filem tersebut mendapat sambutan yang hangat dari rakyat Russia dengan sembilan hari tayangan, filem tersebut telah berjaya mencatat kutipan sebanyak 7.8 million dan mencatat kutipan Box-Office antara yang tertinggi di Russia walaupun mungkin jalan cerita sebenar telah diolah mengikut sentimen kebanggaan Russia.

HBO Sport juga menerbitkan sebuah dokumentari pada tahun 2002 yang bertajuk 03 From Gold yang mengkritik perlawanan tersebut adalah paling teruk dalam sejarah olimpik yang tidak mempunyai elemen semangat kesukanan serta mempertikai kredebiliti tugas penjaga masa dan pengadil perlawanan.

Namun selepas lima tahun peristiwa itu, Alexander Belov terus menempa nama sebagai pemain bukan dari Amerika Syarikat yang pertama berjaya dinobat sebagai FIBA Basketball Hall of Fame dan FIBA mengiktiraf beliau sebagai lagenda Bola Keranjang sepanjang zaman. Beliau meninggal setahun kemudian akibat Cardiac Sarcoma.

Dapat disimpulkan bahawa era P3rang Dingin USSR-USA tidak hanya p3rang ideologi malah perlumbaan antara dua negara di dalam teknologi, bidang angkasa lepas yang telah melahirkan Yuri Gagarin dan Neil Armstrong malah bidang sukan turut  menjadi persaingan antara dua negara tersebut.

Artikel dikirimkan oleh Ashraf Hadi untuk The Patriots.

RUJUKAN

1) Sean Ingle, (2011), 50 stunning Olympic moments No1: USA v USSR, basketball final, 1972. https://www.theguardian.com/sport/blog/2011/nov/16/usa-ussr-olympic-basketball-1972

2) Rohit Ghosh, (2012), U.S.A. vs U.S.S.R.: More Than Just a Game, 1972 Olympics. https://bleacherreport.com/articles/1259046-usa-vs-ussr-more-than-just-a-game-1972-olympics

3) Yekatarina Sinelschikova, (2018), ‘Sport’s Cold War’: 3 seconds that shook the world. https://www.rbth.com/lifestyle/327234-sports-cold-war-basketball

4) Agence France-Presse in Moscow, (2018), Film about US v USSR basketball final breaks Russian record. https://www.theguardian.com/world/2018/jan/18/going-vertical-film-about-us-v-ussr-olympic-basketball-final-breaks-russian-record


Tabung Haji Ikrar BEBAS Rasuah

Pada bulan Mei 2017, Lembaga Tabung Haji telah menganjurkan Majlis Menandatangani Ikrar Bebas Rasuah dengan kerjasama Suruhanjaya Pencegahan Rasuah Malaysia (SPRM), di lokasi Bangunan Tabung Haji, Jalan Tun Razak.

Majlis yang gemilang ini telah disempurnakan oleh B Datuk Seri Panglima Abdul Azeez Abdul Rahim, Pengerusi Tabung Haji. Majlis turut dimeriahkan dengan kehadiran tetamu tetamu penting seperti YBhg. Datuk Dzulkifli Ahmad, Ketua Pesuruhjaya SPRM, YBhg. Datuk Seri Johan Abdullah, Pengarah Urusan Kumpulan dan Ketua Pegawai Eksekutif Tabung Haji, Ahli-ahli Lembaga, Ketua Pegawai Anak-Anak Syarikat Tabung Haji dan Kumpulan Pengurusan Tabung Haji.

Ikrar ini membuktikan bahawa Tabung Haji sentiasa memberi sokongan penuh dan berterusan dalam membanteras rasuah sejajar dengan amalan serta tadbir urus korporat yang terbaik. Tambahan pula, Tabung Haji ingin memastikan semua urusan telus dan tidak melibatkan rasuah.


Wajah Wanita Ketika 4,000 Tahun Yang Lalu Didedahkan

Selama 4,000 tahun, seorang wanita yang dikebumikan di sebuah kubur era Zaman Batu di kawasan hutan di Lagmansoren, timur laut Sweden. Wanita itu berkemungkinan mengikut laluan migrasi haiwan di sepanjang Sungai Indalsalven.

Apabila dia mati akibat penyakit yang tidak diketahui pada usia 30-an, wanita itu dikebumikan bersama seorang kanak-kanak lelaki – berkemungkinan anak lelakinya. Kanak-kanak tersebut berusia tujuh tahun semasa dikebumikan bersamanya.

Dua rangka yang ditemui pengkaji arkeologi beribu tahun kemudian merupakan rangka Zaman Batu tertua yang pernah ditemui di Sweden. Tetapi dengan iklim cuaca sejuk yang mencabar, beberapa ciri yang membentuk wajah wanita tersebut hilang ditelan zaman.

Ini merupakan satu persoalan yang dihadapi Muzium Vasternorrlands lebih-lebih lagi selepas mereka merancang mengadakan pameran sejarah petempatan manusia di Sweden dalam tempoh 9,500 tahun.

Bagi mengatasi isu ini, pihak muzium berhubung dengan seorang ahli arkeologi bernama Oscar Nilsson pada 2020. Beliau merupakan pelopor arkeologi pembinaan semula rupa manusia pra-sejarah dan bertanggungjawab merealisasikan lebih 100 imej hidup manusia era berkenaan.

Bagi menghasilkan imej Wanita Lagmansoren, ia perlu diimbas bagi menghasilkan replika 3D tengkorak. Dari situ, Nilsson meletakkan tanah liat berbentuk otot pada replika 3D tengkorak tersebut. Dari situ, beliau meletakkan pin-pin kecil sebagai penanda kedalaman tisu dan menahan lapisan kulit tanah liat. Kedalaman tisu wajah boleh saja dipengaruhi oleh faktor-faktor seperti jantina, usia, berat dan latar belakang etnik seseorang.

Kebanyakan ciri wajah Wanita Lagmansoren masih boleh dilihat menerusi analisis pada tulang. Berukuran kurang daripada lima kaki, dia turut mempunyai bahagian mata yang rendah dan gigi jongang. Wanita Lagmansoren juga didapati mempunyai hidung tidak simteri dan bahagian rahang berciri maskulin – satu ciri yang menarik perhatian Nilsson.

Kebiasaannya, dalam banyak kes manusia pra-sejarah, warna mata, kulit dan rambut boleh dikenalpasti melalui ujian DNA. Tetapi dalam kes Wanita Lagmansoren, tiada DNA yang boleh diambil daripada rangka wanita itu. Ini memaksa Nilsson melihat sejarah corak migrasi manusia ke Scandinavia termasuk Sweden.

Analisis beliau mendapati Wanita Lagmansoren hidup pada era golongan petani baru tiba di Scandinavia dan bercampur dengan kelompok pemburu-pengumpul hasil hutan. Nilsson percaya wanita ini mempunyai kulit berwarna putih dan rambut berwarna gelap.

Tinggal satu lagi halangan iaitu ekspresi wajah Wanita Lagsmansoren. Tidak seperti jantina, warna kulit dan gigi, ekspresi wajah manusia tidak terkandung dalam rangka manusia. Nilsson perlu mengelak menggunakan ekspresi emosi negatif seperti marah kerana perkara sebegini ditegah semasa menghasilkan semula imej manusia pra-sejarah.

Jadi, sebagai jalan selamat, beliau menyelitkan setiap emosi bagi menghasilkan wajah Wanita Lagmansoren yang hidup dan realistik. Nilsson percaya selepas melihat kedua-dua rangka yang ditemui Lagmansoren, kedua-duanya merupakan ibu dan anak yang dalam perjalanan ke kem memburu musim sejuk.

Mereka berkemungkinan sebahagian daripada kumpulan pemburu-pengumpul hasil yang menjejak pergerakan migrasi haiwan ketika itu.

Proses membina semula imej Wanita Lagmansoren mengambil masa 350 jam. Bagi melengkapkan penampilan wanita itu, Nilsson membayangkannya memakai pakaian yang diperbuat daripada bulu haiwan dan dihasilkan mengikut teknik Zaman Batu.

Pakaian kulit tersebut dihasilkan oleh rakan pengkaji Helena Gjaerum. Wanita Lagmansoren turut dipakaikan rantai kuku burung dengan rambutnya diikat tocang bagi mengelak rambutnya daripada menutup wajahnya.

RUJUKAN

Cowie, A. (2022, 27 Februari). Recreating the Face of a 4,000-Year-Old Stone Age Woman. Ancient-Origins.

Strochlic, N. (2022, 25 Februari). This 4,000-year-old skull just received a new face. National Geographic.